Stencil | Painting advisor\nCategory Archives: Stencil\n14 Δεκεμβρίου, 2010 by aggelos60\nSTENCIL: ΕΦΑΡΜΟΓΕΣ ΚΑΙ ΥΛΙΚΑ .\nΥλικά για την εφαρμογή των STENCIL:\nΤα ίδια τα stencil (τυποποιημένα της αγοράς ή χειροποίητα).\nΧάρακας και αλφάδι :\nΤαινία επικάλυψης :\nΑκρυλικό βερνίκι για φινίρισμα :\nΔΗΜΙΟΥΡΓΙΑ STENCIL :\nΒρείτε ένα σχέδιο που σας αρέσει και προσαρμόστε το στο σωστό μέγεθος χρησιμοποιώντας ένα φωτοτυπικό μηχάνημα. Χρησιμοποιήστε είτε καθαρή διαφάνεια εκτύπωσης ή ειδικό χαρτί stencil. Το χαρτί είναι πιο ανθεκτικό και εύχρηστο ειδικά αν το σχέδιο είναι μεγάλο. Για να αποτυπώσετε το σχέδιο στο χαρτί χρησιμοποιήστε καρμπόν. Περάστε το περίγραμμα του σχεδίου με ένα αιχμηρό αντικείμενο πιέζοντας μέσα από το καρμπόν το χαρτί stencil. Για να μεταφέρετε το σχέδιο στην διαφάνεια εκτύπωσης χρησιμοποιήστε ραπιτογράφο. Το πλεονέκτημα της διαφάνειας είναι ότι μπορείτε να δείτε ακριβώς σε ποιο σημείο της επιφάνειας τοποθετείτε το μοτίβο και είναι πιο εύκολο μα μεταφέρετε τα σχέδια πάνω σε αυτό. Με ένα μαχαίρι χειροτεχνίας κόψτε προσεκτικά γύρω από τα περιγράμματα. Κόψτε απότομα στις γωνιές και απαλά γύρω από τις καμπύλες. Το χαρτί stencil είναι πιο σκληρό και κόβεται ευκολότερα σε σχέση με τις διαφάνειες που έχουν την τάση να σχίζονται. Το μαχαίρι πρέπει να είναι μυτερό συνεπώς οι λεπίδες πρέπει να αλλάζονται συχνά. Για το κόψιμο προτείνουμε να χρησιμοποιήσετε στρώσεις από εφημερίδες. Κάτι που είναι λιγότερο κουραστικό και περισσότερα ασφαλές από το τζάμι καθώς και πολύ φθηνότερο από τα ξύλα κοπής που πωλούνται στα καταστήματα ειδών τέχνης. Σιγουρευτείτε ότι υπάρχουν γέφυρες και άκοπα μέρη στα διάφορα τμήματα του stencil , έτσι ώστε να το κρατούν μαζεμένο και να διατηρούν το αναπόσπαστο μέρος του σχεδίου. Δημιουργήστε σημάδια τοποθέτησης για οδηγό ευθυγράμμισης του stencil σε επαναλαμβανόμενα μοτίβα.\nΠΡΟΕΤΟΙΜΑΣΙΑ ΤΗΣ ΕΠΙΦΑΝΕΙΑΣ:\nΣιγουρευτείτε ότι η επιφάνεια είναι γερή και λεία. Απλώστε αστάρι και υπόστρωμα αν χρειάζεται. Στην περίπτωση που η επιφάνεια είναι ήδη βαμμένη με λαδομπογιά ή έχει περαστεί με κάποιο βερνίκι προστασίας, γυαλοχαρτίστε την ελαφρώς ώστε να μπορέσει να εισχωρήσει η μπογιά του stencil. Αν η επιφάνεια δεν είναι βαμμένη σας προτείνουμε latex μπογιά βάσης. Τα stencil μπορούν να εφαρμοστούν και σε γυμνό ξύλο.\nΤΟΠΟΘΕΤΗΣΗ ΤΟΥ STENCIL :\nΓια να κρατήσετε ένα μεγάλο stencil σταθερό στερεώστε το με την ταινία επικάλυψης σε κάθε άκρη του. Τα μικρά stencils κρατήστε τα στην θέση τους με το ένα χέρι ενώ περνάτε την μπογιά με το άλλο. Η ακριβής τοποθέτηση του stencil αποτελεί βασικό πρόβλημα όταν τοποθετούνται από πάνω διαφορετικά κομμάτια για πολύχρωμα εφέ. Για να γίνει κάτι τέτοιο κόψτε όλα τα stencils στο ίδιο μέγεθος χαράσσοντας το σχήμα V στις πάνω γωνίες τις οποίες μπορείτε να σημειώσετε ελαφρώς στον τοίχο με κιμωλία. Τα εξωτερικά άκρα περιορίζονται με την επικάλυψη της αρχής και του τέλους του stencil . Τα δικτυωτά ξεχωρίζουν καλύτερα αν σημαδευτούν ελαφρώς με κιμωλία.\nΛαδομπογιά ή Υδατοδιαλυτά Χρώματα :\nΣίγουρα ο καθένας έχει τον δικό του τρόπο δουλειάς. Μερικού ελαιοχρωματιστές έχουν απόλυτη εμπιστοσύνη στις λαδομπογιές που εφαρμόζονται με σχεδόν στεγνή βούρτσα. Πολλές από τις μπογιές για stencil που διατίθενται στην αγορά σήμερα έχουν για βάση το λάδι. Για να σιγουρευτείτε κοιτάξτε στην συσκευασία τις οδηγίες καθαρισμού της μπογιάς. Α αναφέρεται ότι για να καθαρίσετε τα εργαλεία σας χρειάζονται ειδικοί διαλύτες τότε σίγουρα πρόκειται για λαδομπογιά. Μερικοί θεωρούν καταλληλότερα τα ακρυλικά χρώματα που διατίθενται σε μια τεράστια γκάμα αποχρώσεων στεγνώνουν αμέσως και χρειάζονται μόνο σαπούνι και νερό για να καθαριστούν. Οι ακρυλικές μπογιές μπορούν να χρησιμοποιηθούν σε όλες τις επιφάνειες, συμπεριλαμβανομένων των υφασμάτων και των δαπέδων. Συγκεκριμένα για τα δάπεδα, η εφαρμογή stencil αποκτά ανθεκτικότητα από το τελικό βερνίκι. Μολονότι ορισμένοι χρησιμοποιούν γαλάκτωμα latex για την εφαρμογή του stencil πρέπει να σημειωθεί ότι το υλικό είναι πολύ παχύρρευστο για το πέρασμα ενός τόσο ευπαθούς φινιρίσματος.\nΟΔΗΓΙΕΣ ΒΑΨΙΜΑΤΟΣ :\nΒάλτε σε ένα πιατάκι λίγη μπογιά από τα χρώματα που έχετε διαλέξει. Αρκεί ελάχιστο χρώμα . Θεμελιώδης κανόνας στο stenciling είναι η χρήση μιας σχεδόν στεγνής βούρτσας. Πάρτε λίγο χρώμα και στην συνέχεια δουλέψτε το πάνω σε ένα κομμάτι εφημερίδας. Όταν το χρώμα γίνει απαλό, ελαφρώς διαφανές με ορατή υγρασία είστε έτοιμοι να ξεκινήσετε. Απλώστε την μπογιά ελαφρά με γρήγορες κινήσεις μέσα από το ομοιόμορφο χρώμα. Απλώστε πιο έντονα την μπογιά στις κομμένες γωνίες για ένα δυνατό περίγραμμα. Το ματ χρώμα θα δώσει τρισδιάστατο αποτέλεσμα. Σχέδια που αποτελούνται από δύο επικρατέστερα χρώματα, όπως κόκκινα μήλα με πράσινα φύλλα, δένουν καλά όταν κάθε χρώμα αλλάζει σταδιακά απόχρωση με το άλλο. Για παράδειγμα, λίγο κόκκινο πάνω στα πράσινα ξύλα και λίγο πράσινο στα κόκκινα μήλα. Επίσης χρησιμοποιήστε διάφορες σκούρες αποχρώσεις για σκιές και λευκό χρώμα για ανάδειξη. Για παράδειγμα stencils με θέμα φθινοπωρινά φύλλα μπορούν να δουλευτούν με δύο ή τρεις αποχρώσεις πορτοκαλί ή καφέ, και με χρυσές ή κίτρινες επισημάνσεις. Προσοχή. Αν τοποθετείτε χρώματα το ένα πάνω στο άλλο μέσα στο σχέδιο του stencil σιγουρευτείτε ότι η πρώτη στρώση μπογιάς είναι εντελώς στεγνή. Για να επιτύμετητην δημιουργία ενός περιγράμματος με την εναλλαγή ενός συγκεκριμένου σχεδίου απλά αναποδογυρίστε το stencil και περάστε το με μπογιά. Με αυτόν τον τρόπο το σχέδιο σας αλλάζει φορά. Πριν πραγματοποιήσετε την παραπάνω διαδικασία καθαρίσετε καλά το stencil από το χρώμα που υπάρχει ήδη επάνω του. Η εφαρμογή χρώματος γύρω από ένα συγκεκριμένο σχέδιο είναι το αρνητικό stencil . Μπορεί να είναι ένα κομμένο σχέδιο από χαρτί ή οποιοδήποτε άλλο αντικείμενο όπως φύλλα, κλειδιά, κέρματα, όστρακα και άλλα. Στερεώστε τα αντικείμενα στην επιφάνεια που θέλετε να διακοσμήσετε με αυτοκόλλητη ταινία διπλής όψης και βάψτε τον χώρο που τα πλαισιώνει. Αφήστε το χρώμα να στεγνώσει καλά και κατόπιν αφαιρέστε το. Μια εναλλακτική λύση για την διακόσμηση δωματίων και επίπλων είναι και οι στάμπες. Ο τρόπος εφαρμογής τους είναι απλός. Βουτήξτε την στάμπα στην μπογιά και πιέστε την ελαφρά πάνω σε ένα κομμάτι από ύφασμα ώστε να αφαιρέσετε την περίσσια ποσότητα χρώματος. Στην συνέχεια εφαρμόστε την στάμπα πάνω στην επιφάνεια που επιθυμείτε.\nΧΡΩΜΑΤΑ ΣΕ ΣΠΡΕΊ :\nΤα spray δημιουργούν μια θαμπή , συννεφιασμένη απαλότητα και είναι κατάλληλα για μεγάλα stencils. Τοποθετήστε τα στην επιφάνεια και μονώστε την γύρω περιοχή με εφημερίδες . Ανακινήστε την φιάλη καλά και από απόσταση περίπου 15 εκατοστών ψεκάστε πολύ ελαφρά. Μπορείτε να περάσετε δύο ή τρία χρώματα με αυτόν τον τρόπο για να δημιουργήσετε το επιθυμητό εφέ. Πάντα αφήνουμε την μπογιά να στεγνώσει καλά. Ο υπερβολικός ψεκασμός θα κάνει την μπογιά να τρέξει. Δουλέψτε σε καλά αεριζόμενες περιοχές.\nΒΟΥΡΤΣΕΣ ΚΑΙ ΣΠΟΓΓΟΙ :\nΟι χρήστες του stencil σπανίως χρησιμοποιούν την βούρτσα με τις ίσιες κοντές τρίχες που λέγεται κοινά βούρτσα stenciling. Είναι κουραστική στη χρήση καθώς κολλάει επάνω στο χρώμα. Μια πιο μαλακή στρογγυλεμένη βούρτσα χρησιμοποιούμενη με μια πιο χαλαρή επαναλαμβανόμενη κίνηση κάνει καλύτερη δουλειά και δίνει μια ωραία στεγνή εικόνα που μπορεί να είναι τόσο θαμπή όσο και αυτή που επιτυγχάνεται με τις μπογιές σε spray. Για την εφαρμογή stencil σε εικόνες με υφή χρησιμοποιούνται σπόγγοι θαλάσσης φυσικοί ή συνθετικοί που είναι εύκολοι στην χρήση. Ορισμένοι χρησιμοποιούν ταμπόν βαφής από τσόχα. Επειδή οι ακρυλικές μπογιές στεγνώνουν πολύ γρήγορα πάνω στις βούρτσες σκεπάστε τις όταν δεν τις χρησιμοποιείτε με πλαστική μεμβράνη ή αλουμινόχαρτο για να παραμείνουν υγρές και να μην ξεραθούν. Μην ξεχνάτε αυτή την συμβουλή ιδιαίτερα όταν κάνετε διάλειμμα.\nΣτους τοίχους τα περισσότερα σχέδια stencil δεν χρειάζονται βερνίκωμα. Όμως ένα χέρι διαφανούς αλκυδικού ματ βερνικιού θα παρατείνει σίγουρα την ζωή ενός φιλόδοξου και περίπλοκου έργου. Τα δάπεδα και τα έπιπλα που έχει γίνει εφαρμογή stencil μπορούν να βερνικωθούν με αλκυδικό ματ ή πολυουρεθάνη για περισσότερη αντοχή αν και η τελευταία δεν πρέπει να χρησιμοποιείται πάνω σε παλ χρώματα.\nΌταν το stencil επιβάλλει εναλλαγές χρωμάτων και φοράς του σχεδίου του πρέπει πάντα να καθαρίζεται για να μην λερωθεί η επιφάνεια που διακοσμείται. Χρησιμοποιήστε καθαρό οινόπνευμα επειδή εξατμίζεται γρήγορα σε αντίθεση με το νερό που αργεί να στεγνώσει. Καθαρίστε τις βούρτσες σας με σαπούνι και νερό.\nPosted in Διακοσμητικά στοιχεία,Stencil\nStencil : Ιστορία\nΤο Stencil είναι ουσιαστικά είναι ένα απλό εύχρηστο διακοσμητικό εργαλείο, ένας τρόπος βαφής επαναλαμβανόμενων σχεδίων, γνωστός εδώ και χιλιάδες χρόνια. Ιστορικά, οι πρώτες διακοσμήσεις συμπίπτουν με την παρουσία του Homo Sapiens στην γη. Πράγματι, όταν ο άνθρωπος άρχισε να απεικονίζει τον ίδιο και τις λείες του στους τοίχους των σπιτιών του, άρχισε να διαφαίνεται η ύπαρξη μιας νέας ικανότητας, της σχεδίασης. Έκτοτε , ο άνθρωπος άρχισε να σχεδιάζει και να χρωματίζει και προκειμένου να δώσει σχήμα και διαστάσεις στην σκέψη και την δημιουργία του ξεκίνησε με την γλυπτική. Στην συνέχεια στο πέρασμα αιώνων και χιλιετιών, διακόσμησε τους εσωτερικούς και εξωτερικούς χώρους κάθε είδους σπιτιού, παλατιού, ναού κ.λ.π με έμπειρο εργατικό δυναμικό και χαμηλό κόστος. Τα Stencils ήταν πολύ δημοφιλή στους άρχοντες της Ευρώπης τον Μεσαίωνα και χρησιμοποιούνταν για το πουδράρισμα βαμμένων τοίχων, με την παράθεση ενός μοτίβου πάνω σε ένα κανονικό πλέγμα. Ο Χένρι, Ο Γ της Αγγλίας είχε διακοσμήσει τους πράσινους τοίχους την μέθοδο του Stencil . Σημαντική αναβίωση της εφαρμογής stencil σημειώθηκε στα τέλη του 19ου αιώνα, όταν άρχισαν να χρησιμοποιούνται περίτεχνα πολύχρωμα σχέδια για την διακόσμηση εκκλησιών, δημόσιων κτιρίων και νεότερων βασιλικών κατοικιών . To stencil άκμασε όμως και σε ένα διαφορετικό επίπεδο. ¨Ήταν ένας τρόπος να προσεγγίσουν και να μιμηθούν τα κατώτερα κοινωνικά στρώματα τις μοντέρνες σταμπαρισμένες ταπετσαρίες της εποχής. Παραδείγματα τέτοιας φύσης συναντά κανείς σε απομακρυσμένες περιοχές μιας χώρας από τη Νέα Αγγλία και την Σκανδιναβία μέχρι την Σικελία. Με το πέρασμα του χρόνου και με την εκβιομηχάνιση και τον καπιταλισμό , ο άνθρωπος εφηύρε διάτρητες μάσκες με τις οποίες διένειμε το χρώμα βάσει έτοιμων σχεδίων. Αυτό κατέστησε εύκολη και δημοφιλή την διακόσμηση των σπιτιών. Έτσι γεννήθηκε το stencil προκειμένου να διαδώσει και να κάνει δημοφιλή την διακόσμηση του σπιτιού. Ο νέος ορθολογισμός και η εξάπλωση της ευημερίας. Που ακολούθησαν τον Β Παγκόσμιο Πόλεμο, συνετέλεσαν στον παραμερισμό αυτής της κουλτούρας και μας επέβαλλαν καθαρές και ευθείες γραμμές με ομοιογενείς και σχεδόν πάντα λευκούς τοίχους. Στην δεκαετία του 90 παρατηρήθηκε μια τάση ανακάλυψης εκ νέου της διάθεσης του χρώματος της διακόσμησης, της προσωποποίησης και της δημιουργικότητας στο σπίτι μας. Είμαστε, επομένως, ενόψει μιας μικρής παγκόσμιας πολιτιστικής επανάστασης η οποία, επηρεασμένη από τις τοπικές κουλτούρες θα επαναφέρει την παλιά και βαθιά τάση για διακόσμηση του περιβάλλοντος μας. Από αυτή την ιστορική ανάλυση μπορούμε να συμπεράνουμε ότι το stencil και κάθε μορφή διακοσμητικής επιδεξιότητας θα χρησιμοποιηθούν και θα αναπτυχθούν σε σημαντικό βαθμό. Για να χρησιμοποιήσουμε ένα δημοφιλές στην Ιταλία σλόγκαν: Θα βλέπουμε όλα τα χρώματα.\nΣήμερα η παγκόσμια προσφορά του stencil , που αρχικά αναπτύχθηκε από τους Αγγλοσάξονες. Εξαπλώνεται με γοργούς ρυθμούς στην Ευρώπη, ενώ χρησιμοποιούνται επίσης καινούργια και απλούστερα συστήματα εφαρμογής με αυτοκόλλητα υλικά.\nΟρισμένοι σύγχρονοι σχεδιαστές χρησιμοποιούν εξεζητημένες εκδοχές της ιδέας stencil σαν ταπετσαρία, επιλέγοντας πολλά ξεθωριασμένα χρώματα και μεγάλες αποκλίσεις χρωματικών τόνων για να αναδείξουν παλιά κεντήματα ή ταπετσαρίες. Αυτά τα φιλόδοξα σχέδια, βέβαια απαιτούν την ειδικευμένη εμπειρία αυτών των σχεδιαστών, αντιθέτως η εφαρμογή stencil με πουδραρισμένα μοτίβα είναι ένας εύκολος και εντυπωσιακός τρόπος να προσδώσετε επιβλητικότητα σε οποιοδήποτε σχεδόν διακοσμητικό σχέδιο και είναι άξιο απορίας το γεγονός ότι λίγοι άνθρωποι πειραματίζονται με αυτές τις τεχνικές. Δυνατά , ανεξάρτητα μοτίβα, όπως αστέρια, κρινολούλουδα, ανατολίτικες σφραγίδες και εραλδικά εμβλήματα είναι όλα ταιριαστά . Ένα από τα ομορφότερα σχήματα αυτού του είδους στην Σουηδία, δείχνει ένα κλωναράκι κοραλλιού ύψους λίγων ιντσών, που έχει εφαρμοστεί με stencil σε απαλό κόκκινο ή απαλό μπλε υπόβαθρο. Μετά από πολλά χρόνια άτολμων λουλουδένιων παραστάσεων, υπάρχουν ενδείξεις ότι τα πιο τολμηρά σχέδια stencil κερδίζουν πλέον έδαφος, ενώ οι νέοι άνθρωποι προτιμούν τα έθνικ και τα αφηρημένα σχέδια. Σε καταστήματα ειδών τέχνης καθώς και σε εξειδικευμένα καταστήματα μπορεί κανείς να συναντήσει μεγάλη γκάμα έτοιμων σχεδίων stencil, ενώ μπορεί να φτιάξει σχετικά εύκολα το δικό του με βάση ένα προσφιλές του σχέδιο, ή ένα σχέδιο εμπριμέ ή από κιλίμι. Η διαδικασία έχει διευκολυνθεί μακράν με τα φωτοτυπικά μηχανήματα, τα οποία έχουν την δυνατότητα μεγέθυνσης μικρών σχεδίων και αντιστρόφως.\nΧΡΗΣΕΙΣ ΤΩΝ STENCIL :\nΧρησιμοποιήστε τα stencil όχι μόνο για την διακόσμηση των τοίχων αλλά και για την βελτίωση των αναλογιών ενός δωματίου, την ανάδειξη ελκυστικών ή εκκεντρικών στοιχείων ή την πρόσθεση έντονων σχεδίων. Σε δωμάτια όπου το ύψος τους είναι μεγάλο, μπορείτε να χρησιμοποιήσετε stencil στο πάνω και κάτω μέρος του τοίχου δημιουργώντας έτσι τη αίσθηση ενός χαμηλότερου σε ύψος χώρου. Υπάρχουν δύο τρόποι για να καταφέρετε κάτι τέτοιο. Χωρίς να μετρήσετε την απόσταση τοποθετήστε τα stencil στην πάνω άκρη του τοίχου όπου γίνεται η ένωση με το ταβάνι αντικαθιστώντας το γείσο. Περάστε την μπογιά και δουλέψτε περιμετρικά . Στην περίπτωση που το ταβάνι σας είναι πολύ ψηλό τοποθετήστε το stencil στο επιθυμητό ύψος και με την βοήθεια ενός χάρακα και ενός αλφαδιού χαράξτε την κάτω γραμμή επάνω στην οποία θα κολλήσετε την κάτω άκρη του stencil. Μην χρησιμοποιήσετε δυνατή αυτοκόλλητη ταινία γιατί υπάρχει κίνδυνος να αφαιρεθεί το χρώμα της βάσης. Αφού ολοκληρώσετε το stenciling και αφού η μπογιά έχει στεγνώσει καλά , σβήστε την γραμμή με μία μαλακή γόμα. Μπορείτε να χρησιμοποιήσετε stencil για την διακόσμηση δαπέδων, επίπλων, παραθύρων, υφασμάτων, κορνιζών, ακόμα και ψάθινων δαπέδων.\nΠηγές : Τεχνικά φυλλάδια, περιοδικά Χρώματος και Διακόσμησης που είμαι συνδρομητής , προσωπική εμπειρία.\n30 Νοεμβρίου, 2010 by aggelos60\nΔίχρωμη τεχνοτροπία με Stencil.\nΔεν υπάρχουν περιορισμοί στη φαντασία μας όταν αποφασίζουμε να εφαρμόσουμε μια τεχνοτροπία σε μια κάθετη επιφάνεια. Το μόνο που χρειάζεται είναι σχολαστικότητα στην εφαρμογή.\nΠλαστικό χρώμα βάσης: 1. Απόχρωσης μπεζ.\nΠλαστικό χρώμα βάσης: 2.Απόχρωσης ώχρα.\nΛαδομπογιά: Απόχρωση ροδακινί.\nΛαδομπογιά: Απόχρωση καφέ.\nΔιαφανές γαλάκτωμα τεχνοτροπίας, Glaze, βάσης λαδιού.\nΗ επιφάνεια προς βαφή πρέπει να είναι σοβατισμένη και χωρίς ατέλειες. Εφόσον βάφετε για πρώτη φορά, φροντίστε να έχει περαστεί αστάρι, πριν ξεκινήσετε την τεχνική. Εάν ο τοίχος είναι σε καλή κατάσταση και βαμμένος, τότε περάστε με ρολό ολόκληρη την επιφάνεια με το πλαστικό χρώμα σε απόχρωση μπεζ ως βάση. Εάν χρειαστεί περάστε και δεύτερο χέρι ώστε να μην υπάρχουν σκιές από το προηγούμενο χρώμα. Αφήστε την επιφάνεια να στεγνώσει καλά.\nΑυτό είναι το στάδιο που ορίζουμε τα πεδία στα οποία θα γίνουν οι διαφορετικές εφαρμογές χρωμάτων και stencil. Είναι σημαντικό να υπολογιστούν σωστά οι αποστάσεις. Χωρίστε οριζόντια τον τοίχο στο ένα τρίτο του ύψους του. Είναι το πεδίο που θα γίνει ή απομίμηση ξύλου. Χρησιμοποιήστε το αλφάδι και ορίστε την ευθεία κατά μήκος με μολύβι. Υπολογίστε το πάχος του αυτοκόλλητου stencil και χαράξτε με μολύβι κατά μήκος το αντίστοιχο πεδίο. Κατόπιν, κάθετα ορίστε ανά 20εκατ. Πεδία όπου θα εναλλάσσεται το ροδακινί εφέ και η μπεζ βάση. Η ευθεία θα ξεκινά από το ταβάνι και θα καταλήγει στο σημείο που έχετε υπολογίσει το stencil.\nΕπάνω στα όρια που έχετε σημαδέψει με το μολύβι, εφαρμοστέ χαρτοταινία μασκάροντας ουσιαστικά τα πεδία που θα βαφτούν. Προσοχή, υπολογίστε πώς πρέπει να μπαίνουν οι χαρτοταινίες ώστε να ορίζουν σωστά τους χώρους. Για παράδειγμα στις κάθετες λωρίδες όπου θα γίνεται το εφέ με τις ροδακινί αποχρώσεις, μασκάρετε με χαρτοταινία εξωτερικά.\nΠεράστε με τη βοήθεια ενός ρολού καλοριφέρ την ώχρα ως βάση εναλλάξ στα πεδία. Ένα μπεζ πεδίο, ένα ώχρα. Επαναλάβετε σε ολόκληρη την επιφάνεια . Ένα χέρι αρκεί. Περιμένετε να στεγνώσει η επιφάνεια πριν ξεκινήσετε το επόμενο στάδιο.\nΑναμίξετε τη λαδομπογιά με τη ροδακινί απόχρωση με το διαφανές glaze σε αναλογία 1 προς 1. Μην τα αραιώσετε με white spirit. Στο σημείο αυτό πρέπει να πούμε ότι υπάρχουν και glaze βάσης νερού αλλά στεγνώνουν πιο γρήγορα σε αντίθεση με τα λαδιού που στεγνώνουν πιο αργά και σας εξασφαλίζουν περισσότερο χρόνο για την τεχνική σας. Περάστε με ρολό η πινέλο το χρωματισμένο glaze στο πεδίο που έχετε ορίσει κάθετα ανά 20εκατ. Δουλέψτε πεδίο-πεδίο ξεχωριστά ολοκληρώνοντας σταδιακά την εφαρμογή.\nΜε το σύρμα κουζίνας και κυματοειδής κινήσεις αφαιρέστε κάθετα το χρώμα. Όσο πιο πολύ πιέζετε το σύρμα στην επιφάνεια, τόσο πιο πολύ χρώμα αφαιρείτε. Προσπαθήστε η φορά των κινήσεων του χεριού να εναλλάσσεται δεξιά-αριστερά ώστε το φινίρισμα να έχει πιο πολύ βάθος.\nΈχοντας πια ολοκληρώσει όλα τα κάθετα πεδία, προχωρήσετε στην επόμενη φάση, όπου θα δημιουργήσετε στο κάτω μέρος του τοίχου την απομίμηση ξύλου. Δουλέψτε τμηματικά και όχι ταυτόχρονα το σύνολο της επιφάνειας. Με το ρολό ή το πινέλο περάστε την αναμειγμένη με glaze καφέ λαδομπογιά.\nΜε το σύρμα δημιουργήστε το εφέ των νερών του ξύλου, σέρνοντας το κάθετα. Ξεκινήστε από πάνω προς τα κάτω με συνεχόμενη σταθερή και αργή κίνηση. Καλό είναι σε αυτό το στάδιο να δουλεύεται δύο μαζί. Ένας να περνάει το χρώμα και ο άλλος να εφαρμόζει την τεχνοτροπία με το σύρμα.\nΑφαιρέστε από παντού τις χαρτοταινίες με μεγάλη προσοχή.\nΣτο τελείωμα των κάθετων πεδίων (εφέ ροδακινί) υπολογίστε 0,5εκατ χώρο και με αλφάδι και μολύβι ορίστε παράλληλη προς το πάτωμα ευθε΄ξιακατά μήκος του τοίχου. Εφαρμόστε χαρτοταινία με τη χρήση ενός πλακέ πινέλου ζωγραφικής δημιουργήστε μια λεπτή καφέ γραμμή.\nΑφού στεγνώσει η καφέ γραμμή, κολλήστε το αυτοκόλλητο stencil και γεμίστε με χρώμα τα κενά. Χρησιμοποιήστε τα χρώματα του εφέ, ροδακινί και καφέ, δημιουργώντας ένα δίχρωμο σχέδιο. Κατόπιν αφαιρέστε το Stencil. Μην περιμένετε να στεγνώσει το χρώμα γιατί είναι πιθανόν να ξεκολλήσει και το χρώμα και να αφήσετε σημάδι.\nPosted in Τεχνοτροπίες βαψίματος,Stencil


Ι.Μ. Φθιώτιδος: Συγκίνηση στο ύστατο χαίρε στον π. Γεώργιο (ΦΩΤΟ) - ΒΗΜΑ ΟΡΘΟΔΟΞΙΑΣ\nΟπως αναφέρει ανακοίνωση της Μητρόπολης Φθιώτιδος: “Της Εξοδίου Ακολουθίας προηξήρχε ο Σεβασμιώτατος Μητροπολίτης μας κ. Νικόλαος, ο οποίος με εγκάρδια και συγκινητικά λόγια ωμίλησε για την μακαριστό παπα-Γιώργη, ο οποίος εκοιμήθη σε ηλικία 60 ετών, σκορπώντας θλίψη στους οικείους του, στο ποίμνιο του και σε όσους τον εγνώριζαν.\nΕχήρευσε η ωραία Ενορία της Μενδενίτσας και οι άλλες δύο Ενορίες που εξηπυρετούσε της Ανάβρας και των Καρραβιδίων. Να παρακαλέσουμε τον Κύριο να βρεθεί ισάξιος αντικαταστάτης του παπα – Γιώργη και να συνεχίσει την Ιστορία του χωριού, όπως εκείνος που το αγαπούσε.\nΤέλος εκ μέρους της οικογενείας προσεφέρθη σε όλους καφές εις μνήμην στην πλατεία του χωριού”.


MANIER: Νάνος Βαλαωρίτης: Προχωρούμε σε έναν αιώνιο πόλεμο\nΑναρτήθηκε από MANIER , Δευτέρα, 24 Ιουνίου 2013 at 8:58 μ.μ., in\nΑυτό που διαπιστώνω, είναι πως προχωρούμε σε έναν αιώνιο πόλεμο, όπως τον περιέγραψε ο Όργουελ στο 1984. Ο οποίος πόλεμος, δεν θα είναι αναγκαστικά πραγματικός, όπως έχουμε μάθει να τον εννοούμε. Με λίγα λόγια ανανοηματοδοτείται σήμερα, η λέξη πόλεμος. Ich war= Είμαι ο πόλεμος, έγραψε και ο Τζέιμς Τζόις, προβλέποντας ίσως το παρόν και το μέλλον μας [...] η Ευρώπη, η Αμερική και η Ρωσία, βρίσκονται σε προ-εμπόλεμη κατάσταση, με ανοιχτή πληγή τη Συρία [...] Πέσανε οι μάσκες. Όλα τα καθεστώτα είναι απολυταρχικά. [...] Τώρα αρχίζουν τα σοβαρά και τα μεγάλα [...] Να σκεφτόμαστε πως θα επιβιώσουμε όταν θα αρχίσει η εμπόλεμη κατάσταση! [...] O ποιητής Νάνος Βαλαωρίτης, μιλά στην Κρυσταλία Πατούλη για το tvxs.gr, εκφράζοντας την άποψή του για το... που οδεύουμε.\nΝ.Β.: Αυτό που διαπιστώνω, είναι πως προχωρούμε σε έναν αιώνιο πόλεμο, όπως τον περιέγραψε ο Όργουελ στο 1984. Ο οποίος πόλεμος, δεν θα είναι αναγκαστικά πραγματικός, όπως έχουμε μάθει να τον εννοούμε. Με λίγα λόγια ανανοηματοδοτείται σήμερα, η λέξη πόλεμος.\nIch war= Είμαι ο πόλεμος, έγραψε και ο Τζέιμς Τζόις. Αυτή η φράση σημαίνει “υπήρξα” στα γερμανικά. Με την ερμηνεία όμως που έδωσε κατόπιν ο Ντεριντά, ο Τζόις έκανε λογοπαίγνιο σε δύο γλώσσες και έβγαλε ως σημασία το «Εγώ ο πόλεμος» ή «Είμαι ο πόλεμος».\nΌλο το “Finnegans Wake”, το δεύτερο βιβλίο του Τζέιμς\nΤζόις, έχει ως φόντο την Ιλιάδα του Ομήρου, η οποία καθώς γνωρίζουμε, είναι το έπος του πολέμου.\nΜε αυτή τη μικρή φρασούλα ο συγγραφέας μας αποκαλύπτει, το κλειδί του έργου του. Διότι, ο πόλεμος προέχει ως θέμα σε ολόκληρο το έργο. Πράγμα που ακόμα να το διαπιστώσουν οι φιλόλογοι…\nΑυτός ο πόλεμος ξεκινάει από τον πόλεμο των λέξεων, περνάει από τους πολέμους της Ιρλανδίας, τις διάσημες μάχες όπως του Βατερλώ και της Κριμαίας και τις διαμάχες τις ενδοοικογενειακές των προσώπων που παρουσιάζει, και φτάνει με έναν τρόπο μέχρι σήμερα προβλέποντας ίσως το παρόν και το μέλλον μας.\nΣτην Ελλάδα, οδεύουμε προς μία απολυταρχία, ενός κόμματος το οποίο θα κυβερνάει με την ανοχή όλων των άλλων, και την αδυναμία τους να προβούν σε καμία διαφορετική ενέργεια, διότι αυτή τη στιγμή η Ευρώπη, η Αμερική και η Ρωσία, βρίσκονται σε προ-εμπόλεμη κατάσταση, με ανοιχτή πληγή τη Συρία.\nΣτον υπόλοιπο κόσμο ο πόλεμος σοβεί και οι επιθέσεις γίνονται προφορικά(πρόσφατα υπήρχε ένα μεγάλο άρθρο στο Herald Tribune εναντίον των Ρώσων).\nΥπάρχει, επίσης, η πληροφορία ότι ο ραδιοφωνικός σταθμός της Μόσχας εκπέμπει αντιαμερικανική επίθεση, χειρότερη από την εποχή της Σοβιετικής Ένωσης.\nΤα παραπάνω, τα προέβλεπε ο Jean Claude Junker, ο πρωθυπουργός του Λωξεμβούργου, και λέγαμε τότε, μα, τρελάθηκε; Είναι δυνατόν να βρισκόμαστε στο 2013, παραμονή του 2014, και να μοιάζει σα να είμαστε στο 1913, παραμονές του 1914;\nΜας ξάφνιασε, τότε, αυτό που είπε. Κι όμως, βλέπω, τον τελευταίο καιρό, με τις διάφορες εξελίξεις, και με πιέσεις τις οποίες βέβαια υφιστάμεθα και μεις, αλλά και τις χειρονομίες πανικού, όπως π.χ. το κλείσιμο της Ερτ, πως αυτά όλα προέρχονται από την ίδια πηγή.\nΑπ’ την ένταση, η οποία αρχίζει και γίνεται αισθητή στο χώρο μας πλέον, και εμείς να παρακαλάμε το Θεό –αν υπάρχει-, ή τη μοίρα –αν υπάρχει κι αυτή- να μην καταντήσουμε σαν τη Συρία με δύο παρατάξεις, η μία υπέρ των Ανατολικών, και η άλλη υπέρ των Δυτικών. Δηλαδή, να αιματοκυλιστούμε για το τίποτα.\nΚρ.Π.: Ένας καινούργιος ψυχρός πόλεμος δηλαδή, που όμως τώρα έχει δείξει το πραγματικό του πρόσωπο; Δεν είναι θέμα κομμουνιστών και αντικομουνιστών…\nΝ.Β.: Είναι θέμα ποιος θα κυριαρχήσει στον πλανήτη. Ένας καθαρά οικονομικοεξουαστικός πόλεμος.\nΠέσανε οι μάσκες. Όλα τα καθεστώτα είναι απολυταρχικά. Δεν υπάρχει καθεστώς μη απολυταρχικό. Και αυτές οι ημιδημοκρατίες, οι Ρωσικές και οι άλλες, και αυτή η φιλελευθεροποίηση των Κινέζων, αναδεικνύουν παντού τον εθνικισμό.\nΤο ίδιο και τα μέτρα που λαμβάνονται, ολοένα και πιο αυστηρά, στις υποτίθεται δημοκρατικές παρατάξεις της Δύσης, ειδικά μετά από το χτύπημα του 2011, αφότου έγινε φρούριο η Αμερική. Η αναστάτωση στη Λατινική Αμερική… τη βλέπουμε στη Βραζιλία. Στην Τουρκία μεγάλη αναστάτωση επίσης. Αυτά, δεν είναι τυχαία, όλα συνδέονται.\nΈχω την εντύπωση ότι πρέπει να προσέξουμε πάρα πολύ εδώ στην Ελλάδα, να μην την πάθουμε όπως την πάθαμε στον Πρώτο και στον Δεύτερο Παγκόσμιο Πόλεμο.\nΕννοώ, όταν διαλυθήκαμε στον Πρώτο Παγκόσμιο Πόλεμο σε δύο φράξιες: Οι Βασιλικοί και οι Βενιζελικοί, όπου υπερίσχυσαν ευτυχώς οι Βενιζελικοί για τουλάχιστον ένα διάστημα, αλλά μετά ήρθαν πάλι οι άλλοι, και έγινε η Μικρασιατική Καταστροφή. Αυτό ήταν το ένα.\nΤο άλλο ήταν η αντίσταση επί Μεταξά, η οποία ήταν μεν ηρωική από τον λαό, αλλά την πληρώσαμε διπλά, όχι μόνο με την Κατοχή, αλλά και με τον Εμφύλιο. Να μην ξαναγίνει αυτό! Προς Θεού!\nΜετά τον Β’ Παγκόσμιο πόλεμο, η Γερμανία έγινε το πρόχωμα του Ψυχρού Πολέμου εναντίον της Ρωσίας. Αλλά σήμερα, γίνεται ένα πλησίασμα Γερμανίας – Αμερικής, με την επίσκεψη του Ομπάμα.\nΌλα αυτά, είναι χαρακτηριστικά. Ετοιμάζει την άμυνα του ο πρόεδρος των ΗΠΑ. Οι δε προτάσεις του, για μείωση των πυρηνικών εξοπλισμών, δεν έγιναν δεκτές από τους Ρώσους, μα ούτε από τους Γάλλους!\nΟι Γάλλοι, είπαν ότι δεν πρόκειται να μειώσουμε τον πυρηνικό μας εξοπλισμό, διότι έχουμε ανοιχτά μέτωπα΄ υπάρχουν άλλες χώρες που έχουν πυρηνικά όπλα αυτή τη στιγμή, όπως το Πακιστάν, η Βόρειος Κορέα, και κινδυνεύουμε.\nΛοιπόν, βλέπουμε ότι αυτές οι προσπάθειες ειρήνευσης, θυμίζουν το Μόναχο! Όχι ότι καλοπιάνουμε κανέναν δικτάτορα. Δεν είναι τόσο απλά τα πράγματα, πλέον. Είναι τεράστιες δυνάμεις οι οποίες αντιμετωπίζουν η μία την άλλη. Είναι η επιβίωση του πλανήτη, και ποιός θα τον εξουσιάσει στο μέλλον.\nΔεν βρισκόμαστε πια στα μικροπράγματα… Τώρα αρχίζουν τα σοβαρά και τα μεγάλα… Αυτό το αίσθημα έχω. Και μεις ατυχήσαμε πάλι, και βρεθήκαμε στη διασταύρωση. Τα πυρά που λάβαμε δεν εκτοξεύτηκαν εναντίον μας τυχαία! Είναι προοίμια μιας άλλης μεγαλύτερης σύγκρουσης…\nΔιότι, μη νομίζουμε ότι δεν θεωρούμαστε φιλορωσική χώρα. Σκεφτείτε την αντίδρασή μας στον βομβαρδισμό της Σερβίας, τότε, που ήταν ενιαία η ελληνική αντίδραση, από την άκρα δεξιά μέχρι την άκρα αριστερά. Ήμασταν ένα μέτωπο τότε. Δεν έχει ξαναγίνει αυτό στην Ελλάδα. Κι αυτό, δημιούργησε αμέσως στη Δύση την καχυποψία για τον τόπο μας.\nΠολύ πρόθυμα, οι Γερμανοί, ανέλαβαν την εκτέλεση! Αυτό πιστεύω.\nΚρ.Π.: Την εκτέλεση… του σχεδίου;\nΝ.Β.: Για να μας εξουδετερώσουν, τελείως! Να πέσει το ηθικό μας, να μην τολμήσουμε να πάμε από την άλλη πλευρά…\nΆλλωστε αυτό φάνηκε με τις απόπειρες των διάφορων πρωθυπουργών μας, να κάνουν τσαμπουκά… Ο καθένας έκανε τον τσαμπουκά του. Ο Παπανδρέου έκανε τον τσαμπουκά του με το δημοψήφισμα, και ξαφνικά ο Σαμαράς, κάνει τον τσαμπουκά του με την Ερτ.\nΦαίνεται πολύ καθαρά, ότι υπάρχει μέσα στην ελληνική κοινωνία μία περίεργη ψυχολογική κατάσταση, η οποία λέει, ότι δεν θέλω να υποταχθώ σ’ αυτή την ιστορία, αλλά δεν μπορώ και να αντιταχθώ! Αλλά κάθε τόσο, εκρήγνυται ένας πρωθυπουργός! Ο Καραμανλής, δεν έκανε τα ίδια;\nΣυνήθως όμως, δεν θέλουμε να παραδεχτούμε ότι δεν έχουμε καμία ισχύ!\nΗ ισχύς μας, η μόνη, είναι ηθική και πολιτιστική! Τίποτε άλλο! Γι’ αυτό άλλωστε οι Γερμανοί μας χτύπησαν εκεί. Είναι πολύ φανερό ότι δεν έχουμε άλλη ισχύ. Τα άλλα περνάνε από πάνω μας. Τα τανκς, τα αεροπλάνα, οτιδήποτε. «Χαλί να γίνω, να περάσεις» είναι η εικόνα…\nΌμως υπάρχει και το σύμβολο «Ελλάδα». Το οποίο παίζει και αυτό ρόλο. Το σύμβολο «Ελλάδα», τελικά, θα το διεκδικούν όλοι! Διότι, είναι η πηγή της σημερινής Δυτικής τουλάχιστον ανθρωπότητας. Είναι η αρχή της. Η αρχή της δεν είναι στους μεγάλους πολιτισμούς της Ανατολής, όπως της Αιγύπτου ή της Μεσοποταμίας. Αυτοί οι πολιτισμοί, εξαφανίστηκαν, διότι δεν παίξανε πια ρόλο στη σημερινή εποχή.\nΓιατί εμείς δεν εξαφανιστήκαμε; Έχουμε αναρωτηθεί ποτέ; Από το γεγονός ότι είμαστε η αρχή του Ευρωπαϊκού πολιτισμού! Γι’ αυτό! Πάντοτε είμαστε επίκαιροι! Με έναν τρόπο ή με άλλον τρόπο΄ με αθλιότητες καμιά φορά. Αλλά πάντα επίκαιροι. Είναι απίθανο, αλλά αληθινό.\nΚαι τώρα, επίκαιροι πάλι. Άρχισαν τα άρθρα! Μόλις έφυγε ο Κουβέλης, έπεσε το ευρώ! Και τα άρθρα για αποσταθεροποίηση της Ευρωζώνης, λόγω της Ελλάδας…\nΚρ.Π.: Για την αντίδραση των Ελλήνων που φώναζαν πάλι για τη δόση, τί έχετε να πείτε;\nΝ.Β.: Νομίζω, ότι πρέπει να σκεφτόμαστε κυρίως το πως θα επιβιώσουμε στην επόμενη φάση, η οποία θα είναι και πολύ σκληρότερη!\nΝα σκεφτόμαστε πως θα επιβιώσουμε όταν θα αρχίσει η εμπόλεμη κατάσταση! Γιατί προς τα εκεί οδεύουμε…\nΓιατί, δεν βλέπω να υποχωρεί κανένας. Δεν βλέπω καμία συνθήκη γενικής ειρήνης, όπου καλούνται όλοι, παρόλα τα οικονομικά θέματα, να συνεδριάσουν για να συζητήσουν την γενική κατάσταση.\nΚι εμείς αυτή τη στιγμή βρισκόμαστε στη μέση! Και με κάποιον τρόπο, ηθικά, είμαστε στο κέντρο. Κάτι το οποίο είναι τρομακτικό! Είναι ένας εφιάλτης για έναν μικρό λαό, όπως εμείς. Ο οποίος, όμως, είχε την τύχη ή την ατυχία να επιβιώσει 4 χιλιάδες χρόνια! Διότι, σε κάποια στιγμή στην Ιστορία του, δημιούργησε τον Δυτικό πολιτισμό.\nΚαι αυτά τα επεισόδια που γίνονται τώρα στην Ερτ δεν είναι τυχαία. Και στην Τουρκία, και εδώ, είναι ανάλογα με όλο αυτό το κλίμα. Είναι η ατμόσφαιρα, η οποία αρχίζει και πυκνώνει! Πυκνώνει σε απειλές και κινδύνους, τους οποίους δεν διαβλέπουν οι περισσότεροι, ακόμα…\nΑλλά αυτός ο Junker, ο οποίος βρίσκεται στη μέση της Ευρώπης, βλέπει γύρω του! Είναι μέρος της οικονομικής ελίτ, σίγουρα, αλλά είναι και ένας πολύ διαυγής άνθρωπος, Ευρωπαίος, ο οποίος, θυμάται τι έχει συμβεί στην Ευρώπη! Δεν το έχει ξεχάσει!\nΚρ.Π.: Και ο Τσόμσκι, είπε ότι οι εκλογές, είναι για τα μάτια του κόσμου… συγκεκριμένα ότι οι εκλογές στην Ευρώπη δεν παίζουν πια κανένα ρόλο.\nΝ.Β.: Οι τοπικές εκλογές, αποσκοπούν στο να μας χωρίσουν σε δύο στρατόπεδα. Και θα πω και κάτι το οποίο μου έχει κάνει τεράστια εντύπωση:\nΣτην Αμερική, άμα αλλάζει η πολιτική στην Ουάσινγκτον, επειδή υπάρχει απόλυτη διαύγεια, κατεβαίνει το νέο «σύνθημα» απευθείας, και εξαπλώνεται σε όλη τη χώρα. Σε μας, δεν μπορεί να κατέβει στον κόσμο τίποτα! Εμείς δεν έχουμε μόνο θολούρα, αλλά μπλόκα… από τους πάνω μέχρι τους κάτω και τανάπαλιν.\nΛοιπόν, στο Σαν Φρανσίσκο, πέρυσι, υπήρχαν άνθρωποι που τους γνωρίζω, και ήταν φιλοσυριζαίοι, εναντίον της Χρυσής Αυγής, ήταν ανήσυχοι, κλπ. Φέτος, τους είδα δαγκωμένους. Άρχισαν να μας λένε, ότι η Χρυσή Αυγή, δεν είναι τόσο επικίνδυνη όσο νομίζουμε, ότι έχουν μπει μέσα πράκτορες της CIA, και ότι θα την ελέγχουν, και θα εξαφανιστεί όταν δεν χρειάζεται πια.\nΤέτοια λόγια. Έμεινα με το στόμα ανοιχτό! Και από ανθρώπους που ζουν σε μια προοδευτική περιοχή του Σαν Φρανσίσκο, όπου είναι το βιβλιοπωλείο City Lights, του γνωστού ριζοσπάστη ποιητή Cerligketti.\nΜου έκανε τεράστια εντύπωση, αυτή η αλλαγή πλεύσης! Και εν τω μεταξύ, τον Σύριζα, και τον Τσίπρα, μόνο που δεν τον θεωρούν πράκτορα των Ρώσων! Έμεινα! Αλλά, πρέπει να απορώ; Δεν έπρεπε να το περιμένω; Είναι από αυτά, που δεν τα περιμένεις. Να μου λένε ότι η Χρυσή Αυγή είναι χρήσιμη, και ο Σύριζα είναι ο μέγας εχθρός! Αυτή λοιπόν είναι μία αλλαγή, που συνάδει με την αλλαγή της Αμερικάνικης πολιτικής! Το καταλαβαίνουν αυτό οι Έλληνες;\nΚρ.Π.: Σύμφωνα με αυτόν τον κίνδυνο που είπατε, εμείς που είμαστε στο κέντρο, τί χρειάζεται να προσέξουμε;\nΝ.Β.: Πρώτα πρώτα, πρέπει να βρούμε έναν τρόπο, να αμυνθούμε, όπως αμύνονται οι Γερμανοί, και να μην σφαζόμαστε μεταξύ μας. Να συσπειρωθούμε, και να αντιληφθούμε τον κίνδυνο. Κι όχι να λέμε, αυτά είναι σαχλαμάρες, ή αυτά είναι κινδυνολογίες!\nΚαι δυστυχώς, οι κυβερνήτες στην Ελλάδα, μαζί με τους πολίτες, δεν μοιάζουν να αντιλαμβάνονται αυτή την κατάσταση. Έχω δηλώσει, ότι δεν μπορώ να κάνω διάλογο εύκολα με πολιτικό. Διότι, αμέσως, μου υψώνει ανάστημα, ότι αυτός τα ξέρει όλα, ότι εγώ δεν ξέρω τίποτα, κλπ. Αυτά που κάνουν και οι Ακαδημαϊκοί, συνήθως…\nΚρ.Π.: Και οι τεχνοκράτες, επίσης;\nΝ.Β.: Οι τεχνοκράτες από καιρό μας φέρονται σα να είμαστε ανήδεοι…\nΚρ.Π.: Εννοώ κυρίως για την τεχνοκρατική νοοτροπία, που είναι ως φαίνεται η επικρατέστερη. Θυμάμαι μία πρόσφατη εκπομπή της κυρίας Στάη, όπου ήσασταν καλεσμένος σε ένα “παράθυρο”. Έμοιασζ σαν να έκλεισαν το… παράθυρο στην Ιστορία. Σαν να απέκλεισαν την Ιστορία.\nΝ.Β.: Τα επιχειρήματα όλων αυτών είναι Ακαδημαϊκά. Οι εξισώσεις, η συνταγματική τυπολογία, όλα αυτά τα θέματα, όταν τα συζητάς έξω από το πλαίσιο, μέσα στο οποίο βρισκόμαστε, είναι ένα παιχνίδι που το ξέρουμε πολύ καλά, το οποίο παίζει η Ακαδημία για να φανεί αντικειμενική. Ενώ, ξέρουμε ότι κανένας από αυτούς δεν είναι αντικειμενικός. Όλοι είναι ταγμένοι κάπου, ή βολεμένοι, κι αυτό από χρόνια.\nΔεν θέλουν να φτάσουν σε κανένα συμπέρασμα. Αποφεύγουν, να φτάσουν σε συμπέρασμα και πάνω στα ίδια τους τα επιχειρήματα. Αποφεύγουν την πραγματικότητα!\nΚρ.Π.: Και σε σχέση με αυτή την πραγματικότητα πού βρισκόμαστε τώρα; Πού καταλήγετε;\nΝ.Β.: Οι πολιτικοί στην Ελλάδα, δεν μοιάζουν να καταλαβαίνουν παρά το τρεχάμενο επίπεδο της μικροπολιτικής και των ψήφων. Κι ο Σαμαράς παραδόθηκε στη Μέρκελ. Αυτή είναι η μικροπολιτική. Δεν συζητάω γι’ αυτό.\nΌμως, τη συνείδηση του τι συμβαίνει στον κόσμο αυτή την στιγμή, δεν θα πρεπε να την έχει κυρίως ένας λαός σαν εμάς, όπως είναι και οι Εβραίοι, λόγω μακρόχρονης πείρας;\nΟι Εβραίοι έχουν την πείρα της αρχαιότητας, και έχουν επιβιώσει. Λοιπόν, έχουν μεγάλη ικανότητα να βλέπουνε τι συμβαίνει. Η καλύτερη Ευρωπαϊκή συνείδηση προέρχεται από Εβραίους. Από τον Φρόυντ, από τον Αιστάιν, από τον Λέβι Στρος, και μερικούς άλλους. Μπορούμε να το αρνηθούμε αυτό;\nΑυτή η ιστορία της Ευρωπαϊκής συνείδησης, είναι κάτι που μας αφορά. Δεν είναι κάτι ξένο προς εμάς. Είμαστε και μεις μέσα σ’ αυτή την συνομωσία του πνεύματος, το οποίο πνεύμα προχωράει, και προχωράει καμιά φορά στα τυφλά…\nΚρ.Π.: Τί θέλετε να πείτε μ’ αυτό;\nΝ.Β.: Θέλω να πω, ότι ο Φρόυντ για παράδειγμα, έφτασε να πει για τους κινδύνους του πολιτισμού, ότι ο πολιτισμός δημιουργεί απώθηση, και όσο περισσότερη απώθηση προκαλεί, τόσο θα γίνονται και περισσότερες εκρήξεις. Πόλεμοι, επαναστάσεις, κλπ. Ήταν τελείως απαισιόδοξος.\nΗ Ευρώπη, λοιπόν, μας έχει ακινητοποιήσει εντελώς. Ήταν μεγάλο λάθος το ΔΝΤ(άλλωστε το έχει παραδεχτεί και το ίδιο), και πρωτίστως η εισαγωγή στο ευρώ. Γιατί απ’ τη στιγμή που μπήκαμε στο ευρώ, μπήκαμε ουσιαστικά στην εξουσία της Γερμανίας.\nΓι’ αυτό σήμερα, πρέπει να έχουμε διαύγεια σκέψης. Κι ας αφήσουμε πίσω τους Ακαδημαϊκούς οι οποίοι δεν φτάνουν ποτέ σε συμπεράσματα, ούτε προβλέπουν ποτέ τίποτα. Να προβλέψουμε, τουλάχιστον, να μην υποστούμε το χειρότερο, τα λάθη του παρελθόντος! Που είναι αυτός ο τρόπος να μας διχάζουνε για να κυριαρχούν!\nΑυτό είναι το πρώτο. Υπάρχουν και άλλα πολλά. Αλλά αυτή τη στιγμή το θέτω ως μεγάλο θέμα.\nΚρ.Π.: Και πώς να ομονοήσεις με εκείνους που υποστηρίζουν κάποιον, ο οποίος πηγαίνει σύμφωνα με ότι του υπαγορεύει η Γερμανία; Πώς γίνεται να συνεννοηθείς;\nΝ.Β.: Μα, ναι. Αλλά κοιτάχτε να δείτε, άλλοτε, δεν λέγανε ότι ο Κωνσταντίνος είναι π.χ. πουλημένος. Λέγανε ότι έχει γερμανίδα γυναίκα και τον επηρεάζει… Δεν πληρωνόταν ο Βενιζέλος από τους Άγγλους και τους Γάλλους, αλλά τον επηρέαζε η αγγλογαλλική του σύζυγος. Τώρα, είναι όλοι πουλημένοι… Ε, είναι ένας άλλος τρόπος, να αντιμετωπίσει κανείς αυτή την απόπειρα να μας χωρίσουν.\nΌμως, η σκέψη μου, μού λέει, ότι πρέπει να τα αντιληφθούμε, να κάνουμε ανάλυση στην κατάσταση, και να είμαστε ενήμεροι του τι συμβαίνει. Να μην κλείνουμε τα μάτια, ή να κρύβουμε το κεφάλι μας στην άμμο, την ίδια στιγμή που πλησιάζουν τα… λιοντάρια. Γιατί αυτή τη στιγμή πλησιάζουν τα λιοντάρια. Να προσέξουμε, λοιπόν, να μη μας καταξεσκίσουνε!\nΌλες οι κινήσεις που πρέπει να γίνουν, πρέπει να γίνουν με διαύγεια και σκέψη. Με σκέψη, την οποία την περιφρονούν οι πολιτικοί μας, σήμερα.\nΚρ.Π.: Λέμε να έχουμε διαύγεια και να τα βλέπουμε, αλλά τα λιοντάρια ήδη έχουν χιμήξει. Και η Ερτ, δεν είναι ένα από τα θύματα;\nΝ.Β.: Η κατάσταση η σημερινή, θυμίζει όπως είπα, τον Όργουελ, και τον αίωνιο πόλεμο. Επίσης θυμίζει, τον δικό μας παραγνωρισμένο, Αλέξανδρο Σκοινά, ο οποίος έγραψε ένα καταπληκτικό αφήγημα που λέγεται «Ο πόλεμος». Αυτά τα δύο έργα, είναι ακριβώς αυτά τα οποία έχουν προβλέψει την σημερινή κατάσταση. Όπου γίνεται, ο αιώνιος πόλεμος. Με το διφορούμενο της γλώσσας, με την καταπίεση, την καταδίωξη, την εξολόθρευση, τα πάντα!\nΓι’ αυτό τα καινούργια μου ποιήματα, έχουν τίτλο Πικρό Καρναβάλι. Γιατί, πικρό Καρναβάλι, είναι αυτό που μας συμβαίνει σήμερα… Ένας αιώνιος πόλεμος. Δεν το είπε ο Ηράκλειτος πριν από πόσες χιλιάδες χρόνια; Ο πόλεμος, πατήρ, Θεών και θνητών… Το παραφράζω, βέβαια, αλλά αυτό εννοεί.- TVXS


Νοθεύουν με νέφτι ή νερό τη βενζίνη - Ρίχνουν τις τιμές καταστρέφοντας τους κινητήρες - Φωνή Μαλεβιζίου\nΤελευταία Ενημέρωση: 28/05/2022 - 21:24\nΒενζίνη με νέφτι και βενζίνη με νερό, είναι δύο μόνο από τους τρόπους με τους οποίους νοθεύουν τα καύσιμα επιτήδειοι και στη συνέχεια πουλούν τα καταστροφικά για τους κινητήρες των αυτοκινήτων καύσιμα σε χαμηλότερη τιμή, σε μια περίοδο κατά την οποία οι τιμές είναι στα ύψη.\n«Είναι ένα διάλυμα βενζίνης με διαλύτη χρωμάτων, το γνωστό νέφτι» είπε στον ΣΚΑΪ ο μηχανολόγος μηχανικός Γιώργος Καραμέρης, δείχνοντας ένα από τα δύο μπουκάλια με τη νοθευμένη βενζίνη που εντόπισε σε ρεζερβουάρ αυτοκινήτων τις προηγούμενες ημέρες. Το δεύτερο μπουκάλι, έχει μέσα νερό με κάποιου είδους διαλύτη. Εξηγεί ότι υγρά μέσα στα δύο μπουκάλια έχουν διαχωριστεί, λόγω του διαφορετικού βάρους τους.\nΑρκετοί οδηγοί έχουν πονηρευτεί και αποφεύγουν πρατήρια καυσίμων που πουλούν σε πολύ χαμηλές τιμές. Οι περισσότεροι δηλώνουν ότι πηγαίνουν στα βενζινάδικα που χρησιμοποιούν εδώ και χρόνια τα οποία και εμπιστεύονται ακόμα και αν η βενζίνη κοστίζει λίγα λεπτά παραπάνω.\n«Το να πιάσετε κάποιον που νοθεύει ή έχει ”πειραγμένες” αντλίες υπάρχει δόλος. Είναι ξεκάθαρο. Να του βάλετε το μεγαλύτερο πρόστιμο δεν τους ενδιαφέρει γιατί βγάζουν τεράστια ποσά», τονίζει η κ. Ζάγκα και ζητεί σε τέτοιες περιπτώσεις να μπαίνει λουκέτο στα πρατήρια.\n«Φεύγουν χωρίς να πληρώσουν»\nΤην ίδια ώρα δεν είναι λίγα τα περιστατικά με οδηγούς που πατάνε γκάζι και φεύγουν από τα βενζινάδικα χωρίς να πληρώσουν, αφού πρώτα φουλάρουν τα οχήματά τους με καύσιμα.\n«Κάποιοι φεύγουν όταν δεν έχουν να πληρώσουν ή δεν θέλουν να πληρώσουν. Αυτό είναι αρκετά δύσκολο», δηλώνει ο Λευτέρης Τσιναριανός, υπάλληλος πρατηρίου.\nΌπως καταγγέλλουν οι πρατηριούχοι, ορισμένοι οδηγοί αναπτύσουν ταχύτητα και φεύγουν ενώ ακόμα η κάνουλα της βενζίνης είναι μέσα στο ρεζερβουάρ με αποτέλεσμα να ξηλώνουν ακόμα και τις αντλίες.


AGiLETEQ CRM Διαχείριση Πελατειακών Σχέσεων Πλεονεκτήματα\nAGiLETEQ CRM ΠΛΕΟΝΕΚΤΗΜΑΤΑ\nTo AGiLETEQ CRM είναι ένα πρωτοποριακό σύστημα διαχείρισης πελατειακών σχέσεων CRM, σε περιβάλλον Web (web crm), που συμβάλλει αποτελεσματικά στην βελτίωση και αυτοματοποίηση των εταιρικών διαδικασιών, συνδέοντας, συνδυάζοντας και διανέμοντας πληροφορία από και προς όλα τα τμήματα της επιχείρησης. Με κύριο χαρακτηριστικό την ευελιξία, την ικανότητα γρήγορης και άμεσης προσαρμογής στις ανάγκες της επιχείρισης το AGiLETEQ CRM συμβάλλει έμπρακτα στην επιτυχημένη ανάπτυξη της επιχείρησης.\nΤο AGiLETEQ CRM προσφέρει πολλαπλά οφέλη για την επιχείρηση.\nTo AGiLETEQ CRM έχει αναπτυχθεί από την AGiLETEQ στην Ελλάδα και μπορεί εύκολα να τροποποιηθεί για να εξυπηρετήσει ιδιαίτερες ανάγκες της εταιρικής διαδικασίας, όπως ειδικευμένοι έλεγχοι, ειδοποιήσεις, κα.\nTo AGiLETEQ CRM δεν χρησιμοποιεί μεγάλα συστήματα βάσεων δεδομένων που κοστίζουν ακριβά, συντηρούνται δύσκολα και δεν εξυπηρετούν τις ανάγκες μικρομεσαίων επιχειρήσεων.\nTo AGiLETEQ CRM είναι Web CRM, άρα απαιτείται η εγκατάσταση του μόνο σε έναν κεντρικό server και όχι σε κάθε χρήστη. Όλες οι αναβαθμίσεις, τροποποιήσεις πραγματοποιούνται στον server και είναι άμεσα διαθέσιμες σε όλους τους χρήστες του συστήματος. Επιπλέον δεν υπάρχει περιορισμός στο λειτουργικό σύστημα είτε του server είτε του τερματικού των χρηστών.\nTo AGiLETEQ CRM είναι Web CRM, άρα η πρόσβαση στο σύστημα γίνεται απλά με έναν browser, ανεξαρτήτως λειτουργικού συστήματος. Η πρόσβαση μπορεί να επιτρέπεται είτε από το τοπικό δίκτυο (LAN) της επιχείρησης είτε αν υπάρχει πρόσβαση στο διαδίκτυο από το Internet.\nTo AGiLETEQ CRM παραμετροποιείται εύκολα στις ανάγκες της εκάστοτε εταιρικής διαδικασίας.\nΠΟΛΛΑΠΛΕΣ ΔΥΝΑΤΟΤΗΤΕΣ ΔΙΑΣΥΝΔΕΣΗΣ\nΛόγω της αρχιτεκτονικής του AGiLETEQ CRM είναι εφικτή η διασύνδεση του με άλλα συστήματα, όπως εμπορικό, ηλεκτρονικό κατάστημα.


Korres Μαύρη Πεύκη Concealer Ανόρθωση, απόχρωση BPC1, 10ml - your-pharmacy.gr\n55% Έκπτωση. Βιαστείτε, απομένουν μόνο 1 προϊόντα ακόμα!\nΚωδικός προϊόντος: 5203069065828 Κατηγορίες: Concealer, Γυναίκα, Καλλυντικά\nCross–linked υαλουρονικό οξύ / Γεμίζει αμέσως λεπτές γραμμές και ρυτίδες, απαλύνοντας την επιδερμίδα. Ενυδατώνει και ενισχύει την ελαστικότητα του δέρματος.\nAnti–Puffiness Multi–Peptide Complex / Συνδυασμός τριών μορίων που προλαμβάνει και καταπολεμά τις σακούλες κάτω από τα μάτια, με στοχευμένη δράση κατά του πρηξίματος. To complex συντίθεται από:\nH βραβευμένη, best-selling συλλογή αντιγήρανσης Μαύρη Πεύκη επεκτείνεται στο μακιγιάζ – δύο νέα προηγμένα προϊόντα με ισχυρή δράση και μοναδικές ιδιότητες για τέλειο αποτέλεσμα στη λάμψη και στην αντιγήρανση. Με την υπόσχεση σύσφιγξης, ανόρθωσης και λάμψης, τα νέα Μαύρη Πεύκη Foundation και Concealer χαρίζουν στις ώριμες επιδερμίδες ένα αψεγάδιαστο, φυσικά φωτεινό αποτέλεσμα, καθώς αναστρέφουν τα σημάδια γήρανσης. Μία σειρά μακιγιάζ που συνδυάζει τη στοχευμένη αντιοξειδωτική δράση από τις πολυφαινόλες του δέντρου με προηγμένη τεχνολογία για το πιο φυσικό, λαμπερό τελείωμα – ένα διακριτικό φιλμ που παραμένει αναλλοίωτο, χωρίς να σπάει, για τουλάχιστον 8 ώρες.\nΜέσα από την επιστημονική έρευνα και τα πιο πρόσφατα τεχνολογικά επιτεύγματα, η προηγμένη σειρά μακιγιάζ Μαύρη Πεύκη καλύπτει τις ανάγκες του ώριμου δέρματος – σύσφιγξη, ανόρθωση, αντιρυτιδική δράση, λάμψη και αψεγάδιαστη κάλυψη εξαιρετικής διάρκειας. Η σύνθεση του Foundation χαρίζει ένα μεταξένιο τελείωμα και ομοιόμορφη όψη – μικροσφαιρίδια χρώματος ενυδατικής επικάλυψης προσαρμόζονται απόλυτα στο χρώμα του δέρματος, ενώ δημιουργείται ένα σταθερό φιλμ εξαιρετικά διακριτικό και ελαφρύ. Το δέρμα δεν ασφυκτιά, παραμένει απαλό, αποφεύγοντας τη ξηρότητα. Στην περίπτωση του Concealer με εξαιρετικά κρεμώδη υφή, η διαδικασία ανάπτυξης εστίασε στην πρωτοποριακή τεχνολογία light-diffusing pearls, ώστε η επιδερμίδα φαίνεται άμεσα λεία, φυσικά λαμπερή, φωτεινή και νεανική, εξασφαλίζοντας, παράλληλα, κάλυψη με διάρκεια\nΔώστε πρώτος μία αξιολόγηση “Korres Μαύρη Πεύκη Concealer Ανόρθωση, απόχρωση BPC1, 10ml” Ακύρωση απάντησης\nCoverderm Peptumax Concealer plus spf50+ No 2 – 10ml\nCOVERDERM CAMOUFLAGE CONCEALER C 06 SPF30 5GR\nKαλύπτει τέλεια μαύρους κύκλους-λεπτές γραμμές\nCOVERDERM CAMOUFLAGE CONCEALER C 04 SPF30 5GR\nCoverderm Peptumax Concealer plus spf50+ No 1 – 10ml\nCoverderm Peptumax Concealer plus spf50+ No 3 – 10ml


ΠΟΔήΛΑΤΟ: Ειδικές οδηγίες\nΟι οδηγίες για συνταγές δίνονται συνήθως στην οριστική του ενεστώτα: καθαρίζουμε, ανακατεύουμε...\n● Μερικές φορές χρησιμοποιείται και η προστακτική του αορίστου: καθαρίστε, ανακατέψτε...\nΜια συνταγή μαγειρικής συνήθως είναι χωρισμένη σε δύο μέρη:\n● ΥΛΙΚΑ. Καλό είναι να αναφέρουμε και τη δοσολογία, δηλ. την ποσότητα κάθε υλικού που χρειάζεται.\n● ΕΚΤΕΛΕΣΗ. Περιγράφουμε τη διαδικασία μαγειρέματος βήμα προς βήμα. Ίσως χρειαστεί να αναφέρουμε και επιπλέον πληροφορίες, π.χ. για τον χρόνο ψησίματος, τον αριθμό των ατόμων που αντιστοιχούν οι αναλογίες κτλ.\n2 Οδηγίες χρήσης για μια συσκευή\nΦροντίζουμε στο κείμενό μας να υπάρχουν:\n● Η περιγραφή της συσκευής.\n● Συμβουλές για την ασφαλή χρήση της.\n● Οδηγίες (αν χρειάζονται) για την πρώτη φορά που θα χρησιμοποιηθεί.\n● Αναλυτικές οδηγίες για τον τρόπο που λειτουργεί.\n● Συμβουλές για τη συντήρηση της συσκευής και το καθάρισμά της.\n● Χρήσιμα τηλέφωνα, σύμβολα και πληροφορίες.\n(δείτε εδώ οδηγίες χρήσης για πολλά γέλια!)\n3 Οδηγίες χρήσης για ένα παιχνίδι\n● Περιγραφή των υλικών.\n● Οδηγίες για το τι πρέπει και τι δεν πρέπει να κάνει κάθε παίκτης.\n● Ο στόχος των παικτών, πότε τελειώνει το παιχνίδι.\nΠΗΓΕΣ: Γλώσσα ΣΤ΄ τάξης, egpaid.blogspot.com | ΕΙΚΟΝΕΣ: trans.kathimerini.gr, www.sunelectronics.gr, psamouxos.blogspot.gr


To Netflix ακύρωσε κι άλλη σειρά που είχε ανανεώσει | Watch & Chill\nΤο δίκτυο Netflix συνεχίζει ακάθεκτο τις ακυρώσεις ακόμα και για σειρές που είχε ανανεώσει. Τον Αύγουστο είχε ακυρώσει το The Society αφού το είχε ανανεώσει και τον Οκτώβριο ακύρωσε και το The Glow, ενώ είχε “υποσχεθεί” στους φαν μια τέταρτη σεζόν που θα ήταν και η τελευταία.\nTη σκυτάλη παίρνει η τηλεοπτική σειρά Queen Sono, η οποία είχε λάβει πράσινο φως για συνέχεια πριν επτά μήνες. Η αλήθεια είναι ότι όταν είχε ανανεωθεί, οι περισσότεροι συνδρομητές δεν είχαν ενθουσιαστεί, αφού τους φάνηκε αδιάφορη αλλά όπως και να έχει, είχε περάσει τότε τα “τεστ”.\nΤο δίκτυο προχώρησε στην εξής ανακοίνωση: “Έχουμε πάρει τη δύσκολη απόφαση να μην προχωρήσουμε με τη δεύτερη σεζόν της Βασίλισσας Σόνο. Θέλουμε να πούμε ένα μεγάλο ευχαριστώ στους θαυμαστές μας σε όλο τον κόσμο για την αγάπη στην πρώτη μας αφρικανική πρωτότυπη σειρά. Το Netflix είναι επίσης ευγνώμων στο καστ και σε όσους δούλεψαν στη δημιουργία αυτής της εκπομπής. Θα συνεχίσουμε να συνεργαζόμαστε στενά με τη Νότια Αφρική για να συνεχίσουμε να παράγουμε πιο συναρπαστικές ιστορίες”.\nΔείτε το trailer του Queen Sono:\nΣτην υπόθεση του Queen Sono πρωταγωνιστεί η Pearl Thusi, και υποδύεται την κατάσκοπο Βασίλισσα Σόνο που μπλέκεται σε έναν σκοτεινό ιστό επιχειρήσεων και πολιτικής, καθώς προσπαθεί να βρει την αλήθεια πίσω από τον θάνατο της μητέρας της.\nΜένει να δούμε τι άλλες “εκπλήξεις” μας επιφυλάσσει το Netflix.\n👉 Δείτε ποιες σειρές έχουν ανανεωθεί.\nTAGS: NETFLIXnewsQueen SonoΑΚΥΡΩΘΗΚΕ


Τα 10 καλύτερα ξενοδοχεία κοντά σε: Manhan Rail Trail\nEasthampton: Αεροπορικά εισιτήρια\nΞενοδοχεία κοντά σε: Park Hill Orchard\nΞενοδοχεία κοντά σε: Chicoine Family Farm\nΤα καλύτερα ξενοδοχεία κοντά σε: Manhan Rail Trail, Easthampton\nManhan Rail Trail: Διαβάστε κριτικές\n361 από 839 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: Manhan Rail Trail\n6,4 χλμ. από Manhan Rail Trail\n5,5 χλμ. από Manhan Rail Trail\n6,9 χλμ. από Manhan Rail Trail\n4,6 χλμ. από Manhan Rail Trail\n6,8 χλμ. από Manhan Rail Trail\n12,2 χλμ. από Manhan Rail Trail\n9,7 χλμ. από Manhan Rail Trail\n10,2 χλμ. από Manhan Rail Trail\n11,1 χλμ. από Manhan Rail Trail\n14,8 χλμ. από Manhan Rail Trail\n12,7 χλμ. από Manhan Rail Trail\n14,9 χλμ. από Manhan Rail Trail\n11,7 χλμ. από Manhan Rail Trail\n13,8 χλμ. από Manhan Rail Trail\n12,8 χλμ. από Manhan Rail Trail\n11,9 χλμ. από Manhan Rail Trail\n14,6 χλμ. από Manhan Rail Trail\n13,2 χλμ. από Manhan Rail Trail\n13,0 χλμ. από Manhan Rail Trail


Ευλογημένη η Σαντορίνη... Ευλογημένοι και οι κάτοικοί της… | Santorini Magazine\nΕυλογημένη η Σαντορίνη… Ευλογημένοι και οι κάτοικοί της…\nΈνα γράμμα στην Τράπεζα Αίματος Σαντορίνης από τον κ. N. Σταματόπουλο, κάτοικο και εργαζόμενο πριν χρόνια στο νησί, δείχνει το άλλο πρόσωπο της Σαντορίνης. Με ευαισθησία, νοσταλγία και αγάπη για τον τόπο και τους κατοίκους του περιγράφει τις δικές του εμπειρίες , την Τράπεζα Αίματος και την προσφορά της, και το πόσο σημαντικό είναι να παραμένεις άνθρωπος χαρίζοντας ζωή μέσω της αιμοδοσίας.\n“Εργάστηκα στη Σαντορίνη για πολλά χρόνια από τη δεκαετία του 1990 όταν απασχολήθηκα ως υπάλληλος σε χρυσοχοείο. Όλο αυτό το διάστημα μου δόθηκε η δυνατότητα να ζήσω και από κοντά το νησί. Απόλαυσα πολλές συναυλίες στο γήπεδο του Καμαρίου με Σαμίου, Γαλάνη, Αλεξίου, Χαλκιά κλπ. Ήταν ευχάριστες νότες μέσα στη μοναξιά εκείνης της εποχής που η Σαντορίνη ακόμη δεν είχε τον πολύ κόσμο, όπως μαθαίνω σήμερα.\nΠροσπάθησα να λάβω μέρος και σε εκδηλώσεις κοινωνικού χαρακτήρα. Θυμάμαι ένα καλοκαίρι γινόταν αιμοδοσία από μια κινητή μονάδα. Είπα γιατί να μην πάω να δώσω και εγώ αίμα . Για να είναι καλοκαιριάτικα Σαντορίνη σημαίνει ότι η ανάγκη από την έλλειψη, τους έφερε ως εδώ.\nΑπό εκδήλωση-συζήτηση στην τότε Κοινοτική αίθουσα Καμαρίου με απεξαρτημένα παιδιά , που επισκέφθηκαν το νησί με την κινητή μονάδα ΠΗΓΑΣΟΣ. photo: N. Stamatopoulos\nΙκανοποιήθηκα όταν είδα τη συμμετοχή του κόσμου, τέτοια εποχή που όλοι σχεδόν είχαν τις δουλειές τους λόγω καλοκαιριού και τουρισμού. Τις εγκατέλειψαν για λίγο και ήταν παρόντες.\nΘυμάμαι ακόμη και μου έκανε μεγάλη εντύπωση ένα καλοκαίρι στην πλατεία των Φηρών να βρίσκεται η κινητή μονάδα Πήγασος του Κέντρου Θεραπείας εξαρτημένων ατόμων (ΚΕΘΕΑ ). Δεν αισθάνθηκα άσχημα. Είπα ας πάω να μάθω γιατί ήρθαν στο νησί. Μίλησα με 5-6 παιδιά (πρώην χρήστες ουσιών όπως μου είπαν) που ήρθαν να ενημερώσουν τη νεολαία του νησιού για τον κίνδυνο αυτό που απειλεί τη ζωή των νέων.\nΕπισκέφθηκαν μου είπαν πολλά χωριά και να κάποια στιγμή παρουσιάζεται και ο Δεσπότης της Σαντορίνης, που μπήκε στη συζήτηση σαν να ήταν ένας νεολαίος της εποχής μας.\nΑπό την επίσκεψη του μακαριστού Μητροπολίτη Παντελεήμονα στην κινητή μονάδα ΠΗΓΑΣΟΣ του ΚΕΘΕΑ. photo/ N. Stamatopoulos\nΜου έκανε τρομερή εντύπωση. Δεν είχα φανταστεί ποτέ ότι ένας κληρικός θα είχε τέτοιες απόψεις και θα αντιμετώπιζε τα παιδιά , τους πρώην χρήστες, με ένα τρόπο τόσο φιλικό τόσο εγκάρδιο.\nΚαι για να καταλήξω στον σκοπό της επιστολής μου. Διατηρώ ακόμη κάποιες σχέσεις και με τον πρώην εργοδότη μου αλλά και πολλούς άλλους φίλους που έκανα ζώντας στο νησί.\nΔεν θα μπορούσε να είχε χαρακτηριστεί η Σαντορίνη ευλογημένος τόπος αν αυτό το νησί δεν το κατοικούσαν και ευλογημένοι Άνθρωποι.\nΑντιμετωπίζοντας ένα σοβαρό πρόβλημα υγείας με το ανιψάκι μου ενόχλησα κάποιους από αυτούς για το αν θα μπορούσαν να αιμοδοτήσουν για να κρατηθεί στη ζωή αφού η κατάστασή του ήταν σοβαρή και είχαμε εξαντλήσει όλα τα περιθώρια με το συγγενικό μας περιβάλλον συμπεριλαμβανομένου και του εαυτού μου ως παλιού αιμοδότη και η ανάγκη ήταν συνεχής και άμεση. Μιλώντας λοιπόν με κάποιον από τους παλιούς φίλους της Σαντορίνης με καθησύχασε και μου είπε μην στενοχωριέσαι.\nΕίμαι αιμοδότης εγώ στην Τράπεζα Αίματος που έχουμε εδώ Σαντορίνη. Θα επικοινωνήσω εγώ και πιστεύω να εξυπηρετηθεί το κορίτσι. Δεν φαντάζεστε την χαρά μου όταν με πήρε και μου είπε ότι το αίμα στάλθηκε ήδη στο νοσοκομείο όπου νοσηλευόταν. Μου ήρθε αμέσως η πρώτη φορά που αιμοδότησα κι εγώ εκείνο το καλοκαίρι στη Σαντορίνη για κάποιον άγνωστο συνάνθρωπο. Από τότε συνέχισα να αιμοδοτώ αρκετές φορές . Τώρα λόγω της ηλικίας μου αυτό είναι απαγορευτικό.\nΘέλω όμως να κλείσω με αυτό. Ακούγονται διάφορα για το νησί που λέγεται Σαντορίνη και περισσότερα για τους κατοίκους της. Το μόνο που τους ενδιαφέρει είναι το χρήμα κλπ.\nΈρχομαι να τα διαψεύσω. Οι εμπειρίες μου από αυτό το νησί ήταν μόνο θετικές. Και έγιναν ακόμη θετικότερες με αυτά που πληροφορήθηκα για την πρωτιά που κατέχει το νησί στον τομέα της Αιμοδοσίας. Αυτής της πράξης που μόνο αν έχεις καλά αισθήματα και συμπονάς τον πλησίον μπορείς να πράξεις. Μπράβο σας λοιπόν για άλλη μια φορά!\nΜε τις ευχαριστίες μου , τα μπράβο και τις αξέχαστες αναμνήσεις,\nένας πρώην εργαζόμενος στη Σαντορίνη και νυν συνταξιούχος.”\nNίκος Σταματόπουλος – Καλαμάτα


Θοδωρής Κούκιας: συνέντευξη στην Μαρία Τσακίρη – Vivlio-Life.gr\n446 Views September 02, 2020 No Comments ΣΥΝΕΝΤΕΥΞΕΙΣ ΣΥΓΓΡΑΦΕΩΝ admin\nΣυγγραφέας του βιβλίου «Ο πυροβάτης των αστεριών» – Εκδόσεις «Κέδρος»\nΈνα παιδί με σπάνια ασθένεια, ο ηλεκτρονικός Σύριος πρόσφυγας φίλος του αλλά κι ένας φίλος «παραβατικός» που θα τον απομακρύνει από την οθόνη του κομπιούτερ του για να του γνωρίσει τον αληθινό κόσμο είναι οι ήρωες του μυθιστορήματος του Θοδωρή Κούκια. Όπως λέει στο Vivlio-life, αυτό είναι το κεντρικό θέμα του βιβλίου: «Η ζωή δηλαδή που χάνουμε εκχωρώντας όλο και περισσότερο εαυτό στον «θεό» του διαδικτύου…». Ένα βιβλίο στο οποίο καθρεφτίζεται η Ελλάδα του σήμερα, που δίνει χώρο και χρόνο στη διαφορετικότητα. Από τη συνομιλία μας κράτησα κάτι που θεωρώ σημαντικό να προτάξω. Την γεμάτη νόημα απάντησή του στο ερώτημα τι θέλατε να βγάλετε από εμάς τους αναγνώστες γράφοντάς το; «Δε θέλω να βγάλω κάτι. Μάλλον να βάλω θέλω. Να τοποθετήσω ένα κεράκι και ένα καθρεφτάκι πάνω στο κομοδίνο του αναγνώστη. Κερί για να βλέπουμε τους άλλους και καθρεφτάκι για τους εαυτούς μας…»\nΟ Τίτος είναι ένας πρωταγωνιστής που δεν μπορούμε παρά να συμπαθήσουμε από την πρώτη στιγμή και να αγαπήσουμε. Η σπάνια ασθένειά του τον κάνει ξεχωριστό στα μάτια μας. Υπήρξε κάπου κάποτε ένα παιδί που σας ενέπνευσε με την ιδιαιτερότητά του για να γίνει πραγματικότητα αυτό το βιβλίο;\nΗ ασθένεια του ήρωα λειτουργεί ως εφαλτήριο μιας διαδικασίας πνευματικής ωρίμασης και τοποθέτησης απέναντι στη σχέση του με τον ίδιο του τον εαυτό αλλά και την κοινωνία. Ως εκπαιδευτικός έχω γνωρίσει πολλά χαρισματικά παιδιά, που υποφέρουν από κάποια ψυχική, πνευματική ή σωματική διαταραχή. Ο διαρκής αγώνας τους για ισότιμη συμμετοχή σε όλες τις εκφάνσεις της σχολικής ζωής αποτελεί παράδειγμα προς μίμηση αλλά και πηγή έμπνευσης για μένα. Για τις προκλήσεις μιας τέτοιας ασθένειας ήθελα να μιλήσω, η οποία πηγάζει από αληθινά περιστατικά και στη συνέχεια δίνει τη σκυτάλη της στη λογοτεχνία.\nΔεν είναι μόνο η ιδιαιτερότητα του Τίτου που προκαλεί το αναγνωστικό μας ενδιαφέρον. Είναι και η ηλεκτρονική του επαφή – η μοναδική με τον έξω κόσμο – με τον Σαμίρ. Έχει σημασία να μας μιλήσετε για την απόφασή σας να εντάξετε έναν Σύριο πρόσφυγα στη ζωή του πρωταγωνιστή σας αλλά και για τα αντιρατσιστικά μηνύματα της απόφασης αυτής.\nΗ ιστορία του Σαμίρ, αλλά και η σχέση του με τον ήρωα του βιβλίου, βασίζονται σε εικόνες τις οποίες είχα την τύχη να δω από κοντά, υπηρετώντας στο νησί της Χίου. Ο ερχομός των προσφύγων, οι συνθήκες διαβίωσής τους, η αλληλεγγύη των ντόπιων αλλά και οι αντιδράσεις από μεμονωμένες ομάδες, όλα, συνέθεσαν ένα μωσαϊκό εντυπώσεων στο μυαλό μου το οποίο ήθελα να μοιραστώ με το κοινό. Εικόνες σκληρές και τρυφερές μαζί. Απόγνωση και ελπίδα να παλεύουν καθημερινά για το ποια θα επικρατήσει. Και στο τέλος της ημέρας, παιδιά, νήπια, προσφυγάκια και ελληνάκια, που δεν ξέρουν να ξεχωρίζουν, να παίζουν μαζί στην πλατεία του νησιού. Αυτά κρατάω.\nΟ Άλκης είναι και αυτός φίλος του. Ένας νεαρός που οι δραστηριότητές του περικλείονται στην έννοια «παραβατικός». Τι είναι αυτό που τον δένει μ’ αυτό το αγόρι;\nΟ Άλκης, όπως αναφέρεται και στο βιβλίο, είναι αυτό που ονομάζουμε «φίλος από συνήθεια». Δηλαδή κάποιος που το περιβάλλον, η ανασφάλεια, η συνήθεια ή άλλες συνθήκες μας οδηγούν στο να περνάμε χρόνο μαζί, ακόμη κι αν δεν μοιραζόμαστε κοινά ενδιαφέροντα, δημιουργώντας την ψευδαίσθηση της φιλίας. Το μήνυμα είναι ότι η ύπαρξη ενός «Άλκη» ίσως και να είναι απαραίτητη στη ζωή ενός παιδιού, ενός εφήβου προκειμένου να προσδιορίσει την αξία της πραγματικής φιλίας.\nΟ αδερφός του ο Κωστής «αποφασίζει να τον πάρει μια μέρα, κρυφά από τους γονείς τους, στη δουλειά του, στην γκαρνταρόμπα του Μεγάρου Μουσικής της πόλης τους…». Περιγράψτε μας τον κόσμο μέσα από τα μάτια ενός έφηβου που για πρώτη φορά απομακρύνεται από την οθόνη του κομπιούτερ του.\nΑυτό είναι το κεντρικό θέμα του βιβλίου. Η ζωή δηλαδή που χάνουμε εκχωρώντας όλο και περισσότερο εαυτό στον «θεό» του διαδικτύου. Ο Τίτος, πρωτίστως για λόγους υγείας, είναι αναγκασμένος να περνάει ατελείωτες ώρες στο σπίτι και κατά συνέπεια στον υπολογιστή. Όταν του δοθεί η ευκαιρία να περιπλανηθεί μόνος του στην πόλη και να αναμετρηθεί μαζί της, θα αντιληφθεί ότι η ζωή εκεί έξω, μακριά από τη ζώνη άνεσής του, είναι πολύ πιο ενδιαφέρουσα από την ηλεκτρονική της εκδοχή.\n«Ο Τίτος βρίσκει τη ζωή που δεν είχε δει ποτέ πριν…». Είναι, όμως, έτοιμος να ξεφύγει από το Game of Thrones και τον Άρχοντα των Δαχτυλιδιών;\nΕίναι μια αλληγορία και αυτό. Η μετάβαση δηλαδή από την παθητικότητα, την ασφάλεια και τη συνήθεια, στη διεκδίκηση. Το μεταίχμιο ανάμεσα στην παιδική και την ενήλικη ζωή. Νομίζω, όχι μόνο ο Τίτος, όλοι μας, δυσκολευόμαστε να ξεκολλήσουμε από μια κατάσταση που μας προσφέρει μια επίπλαστη ασφάλεια για να μπούμε στο κυνήγι των πιο κρυφών μας ονείρων.\nΚαι οι άνθρωποι γύρω του; Όλοι εμείς που βλέπουμε τον Τίτο να περπατά στη… ζωή που δεν γνώρισε, πόσο έτοιμοι είμαστε να τον εντάξουμε στην κοινωνία μας; Ή μήπως η κοινωνία μας ήταν και παραμένει αμείλικτη απέναντι στη διαφορετικότητα;\nΚαμία κοινωνία δεν είναι ποτέ έτοιμη… ας δουλέψουμε όλοι με την ενσυναίσθησή μας και όλα θα πάνε καλά…\nΈνα κόκκινο κοριτσίστικο παλτό θα γίνει η αιτία ο εύθραυστος σωματικά και ψυχικά έφηβος «να ρουφήξει μέσα σε μια νύχτα τους χυμούς 15 ετών…». Μιλήστε μας για το κορίτσι στο οποίο ανήκει αυτό το όμορφο πανωφόρι.\nΤο κορίτσι με το κόκκινο παλτό και την αινιγματική συμπεριφορά είναι η αφορμή για τις περιπέτειες του ήρωα, είναι το χρυσόμαλλο κριάρι που έρχεται να γλιτώσει τον πρωταγωνιστή από τη φενάκη της ηλεκτρονικής ζωής, για να τον οδηγήσει στην Κολχίδα, όπου θα βρει τη λύτρωσή του.\n«Ένα λάθος θα αποτελέσει το εφαλτήριο για να ξεκινήσει μια περιπλάνηση στην πόλη και να ζήσει την πιο περίεργη και ανατρεπτική νύχτα της ζωής του», γράφετε. Περιγράψτε μας κάποια έντονη σκηνή από αυτή τη νύχτα…\nΠοια να διαλέξω; Η ένταση κάποιας σκηνής αλλάζει από ματιά σε ματιά. Άλλωστε ολόκληρη η νύχτα, έτσι όπως τη βιώνει ο ήρωας, είναι μια μικρή Οδύσσεια. Θα προτιμούσα οι αναγνώστες να μοιραστούν μαζί μας κάποια σκηνή που τους δημιούργησε ένταση…\nΈνα αγόρι που γνωρίζει τον έρωτα τόσο ξαφνικά αλλά και τόσο υπέροχα δεν είναι λογικό να τα «βάλει» με την κακιά του μοίρα που του είχε «γράψει» μια τόσο δύσκολη ζωή;\nΔεν ξέρουμε αν είναι έρωτας, ενθουσιασμός, απορία, σύγκρουση με το οικείο ή κάτι άλλο αυτό που γνωρίζει. Το φινάλε παραμένει ανοιχτό για ερμηνείες.\nΣτις σελίδες του βιβλίου σας καθρεφτίζεται η Ελλάδα του σήμερα. Και όχι μόνο. Δίνετε χώρο και χρόνο στη διαφορετικότητα και μας καθίζετε απέναντι σε ήρωες που δεν μας είναι άγνωστοι. Αλλά πολλές φορές – δυστυχώς – αρνούμαστε να τους δούμε κι ας είναι δίπλα μας. Τι θέλατε να «βγάλετε» από εμάς τους αναγνώστες γράφοντάς το;\nΔε θέλω να βγάλω κάτι. Μάλλον να βάλω θέλω. Να τοποθετήσω ένα κεράκι και ένα καθρεφτάκι πάνω στο κομοδίνο του αναγνώστη. Κερί για να βλέπουμε τους άλλους και καθρεφτάκι για τους εαυτούς μας.\nΘα έλεγε κανείς πως το μυθιστόρημά σας είναι νεανικό. Πως απευθύνεται σε αναγνώστες στην ηλικία του Τίτου. Αυτά που κρύβουν, ωστόσο, οι σελίδες του μας αναγκάζουν να σκεφτούμε, να αναλογιστούμε και να προβληματιστούμε οι αναγνώστες κάθε ηλικίας. Αυτός ήταν ο σκοπός σας;\nΈτσι είναι. Δεν πιστεύω στις διακρίσεις των μυθιστορημάτων. Ένα καλό βιβλίο διαβάζεται το ίδιο ευχάριστα από όλες τις ηλικίες.\nΥπάρχουν έφηβοι που δεν έχουν προβλήματα υγείας αλλά προτιμούν τη μοναξιά και την οθόνη του υπολογιστή τους από τις νεανικές συναναστροφές. Τι θα τους έλεγε ο Τίτος μετά τη βραδιά που του άλλαξε τη ζωή;\nΟ Τίτος δεν αγαπάει τις συμβουλές… προτιμά να ακούει παρά να προτείνει. Είναι μεγάλη αρετή η υπομονετική ακρόαση.\nΧαρακτηρίζετε το μυθιστόρημά σας ως «μια ιστορία ενηλικίωσης μέσα σε μια κοινωνία που παλεύει να υπάρξει». Τι σημαίνουν οι λέξεις μέσα στα εισαγωγικά;\nΥποθέτω αφορά μια ιστορία ενηλικίωσης μέσα σε μια κοινωνία που δεν συμπεριφέρεται ως ενήλικας.\nO Θοδωρής Κούκιας γεννήθηκε και μεγάλωσε στα Ιωάννινα. Σπούδασε λογιστική και απέκτησε μεταπτυχιακό δίπλωμα στη διοικητική επιστήμη στην Αγγλία. Συνέχισε τις σπουδές του στο Ιόνιο Πανεπιστήμιο αποφοιτώντας από τη σχολή Ξένων Γλωσσών, Μετάφρασης και Διερμηνείας. Έχει διατελέσει τραπεζικός υπάλληλος και υπήρξε εργαστηριακός συνεργάτης του ΤΕΙ Ηπείρου, καθώς και σύμβουλος νεανικής επιχειρηματικότητας. Τα τελευταία χρόνια εργάζεται ως μόνιμος εκπαιδευτικός στη Δευτεροβάθμια Εκπαίδευση Χίου. Απόσπασμα του βιβλίου με τον τίτλο “Το νεκρό ψάρι” κέρδισε τον πρώτο έπαινο στον πρώτο πανελλήνιο λογοτεχνικό διαγωνισμό της Ιστορικής Δημόσιας Βιβλιοθήκης Χίου “Κοραής”. Έχει τιμηθεί δύο φορές με το βραβείο Αριστείας και Καινοτομίας στην εκπαίδευση από το Υπουργείο Παιδείας\nΓιώτα Καλαμαρά: συνέντευξη στην Μαρία Τσακίρη


Το γέμισμα της Χάρης Του! - ΒΗΜΑ ΟΡΘΟΔΟΞΙΑΣ\n Τελευταία ενημέρωση: 21-05-2013 | 09:58:08 - Πρώτη δημοσίευση: 21-05-2013 | 09:58:08\n–Θά σού τό πώ, παιδί μου, γιά νά ενισχυθείς στήν πίστη ότι ο Κύριος δέν εγκαταλείπει τούς δικούς του, όταν αυτοί μέ απόλυτη εμπιστοσύνη στή στοργική Πρόνοιά Του αφήνουν τούς εαυτούς τους καί τίς οικογένειές τους στά χέρια Του…\nΜέ τούτα τά λόγια άρχισε ο πατήρ Ιωάννης νά διηγείται σέ πνευματικό του παιδί τό περιστατικό εκείνο από τήν ιερατική του ζωή καί διακονία, όταν νέος ακόμα αρχιμανδρίτης γυρνούσε τά χωριά τού θεσσαλικού κάμπου ως ιεροκήρυκας τής Μητροπόλεως.\n–Πάνε χρόνια τώρα, αλλά τό γεγονός εκείνο δέν είναι δυνατόν νά σβήσει μέσα μου. Είναι κάτι πού θά τό θυμούμαι σ’ όλη μου τή ζωή.\n–Ήταν Κυριακή, Νοέμβρης μήνας, άν θυμάμαι καλά. Από τή Μητρόπολη μ’ έστειλαν νά λειτουργήσω σ’ ένα ημιορεινό χωριό, κάπου στούς πρόποδες τού Κισσάβου. Ήξερα ότι εκεί εφημέριος είναι ένας πολύ ευσεβής ιερεύς, ο π. Εμμανουήλ. Τόν έβλεπα κάπου-κάπου στίς ιερατικές μας συνάξεις. Διακρινόταν γιά τή σεμνότητα καί ευλάβειά του. Ήταν καί πολύτεκνος οικογενειάρχης. Πέντε παιδιά είχε.\nΈφτασα σχεδόν αχάραγα ακόμη στό χωριό. Ο ναός ανοιχτός. Ο π. Εμμανουήλ άναβε τά καντήλια. Πώς έκανε πού μέ είδε! «Καλώς ήλθες, πάτερ μου, στό χωριό μας. Σήμερα θά ’χουμε πατριαρχική λειτουργία μέ τήν παρουσία σου»! Τό ’λεγε, καί τό πρόσωπό του φωτιζόταν. Τί άνθρωπος! Λειτουργήσαμε μαζί. Τόσο πού ευχαριστήθηκα! Συνδύαζε ο ιερεύς αυτός τήν απλότητα μέ κάποια –πώς νά τό πώ;– επισημότητα στή λειτουργία του. Μεγάλα πράγματα…\n–Πάτερ μου, δέν θά φύγεις. Σήμερα θά φάμε μαζί στό σπίτι. Ήδη η πρεσβυτέρα πήγε νά ετοιμάσει τό τραπέζι.\nΤά παπαδοπαίδια –πέντε, όπως σού είπα– όλα τους χαριτωμένα, γελαστά, πρόθυμα. Τό μεγαλύτερο ώς δεκάξι-δεκαεφτά χρονών. Τό μικρότερο στήν αγκαλιά τής μάννας. Τά δύο αγοράκια, αφού πήραν τήν ευχή μου καί ζήτησαν τήν άδεια από τόν πατέρα τους, βγήκαν έξω στήν αυλή νά παίξουν. Η μία από τίς κόρες έψησε τόν καφέ καί τόν έφερε σεβαστικά, νά πιούμε μέ τόν παπα-Μανώλη. Έπειτα ευγενικά αποσύρθηκε στό διπλανό δωμάτιο. Η άλλη, μικρότερη, έτρεχε πίσω από τή μαμά.\n–Πάτερ Ιωάννη, μού λέει ο παπα-Μανώλης, όπως βλέπεις, φτώχεια μεγάλη έχουμε. Αλλά δόξα τώ Θεώ. Τίποτε δέν μάς λείπει. Όλα μάς τά δίνει ο αγαθός Θεός. Μέρα-νύχτα Τόν ευχαριστούμε καί Τόν δοξάζουμε. Τί νά σού πώ; Εγώ, πάτερ μου, συγκινούμαι πολύ μέ τίς ευεργεσίες τού Θεού στό σπίτι μας. Έχουμε τέτοια χαρά εδώ μέσα, ένα γέμισμα νιώθουμε, δέν μπορώ νά σού τό εξηγήσω.\n–Η χάρις είναι, πάτερ μου, η χάρις τού Θεού. Αυτή δίνει αυτό τό γέμισμα πού λές.\n–Ναί, πάτερ. Αυτό είναι. Όπως τό είπες. Η χάρις.\nΈμεινα εμβρόντητος. Στό τραπέζι υπήρχε μία ψωμιέρα στό κέντρο μέ μιά λειτουργιά* από τήν εκκλησία, καί στόν καθένα μπροστά ένα πιάτο μ’ ένα κεφτεδάκι μέσα. Τό δικό μου πιάτο είχε δύο. Τίποτε άλλο.\nΤό μικρότερο αγόρι είπε τό «Πάτερ ημών»: «Τόν άρτον ημών τόν επιούσιον δός ημίν σήμερον…». Εγώ ευλόγησα. Καθίσαμε.\nΦάγαμε. Τί γεύμα ήταν εκείνο! Τί απόλαυση! Δέν μπορώ νά σού πώ, παιδί μου. Απόλαυση. Χαρά! Χορτασμός. Χορτασμός; Ξέρεις τί χορτασμός; Σά νά είχα φάει διπλή μερίδα απ’ ό,τι συνήθως τρώμε. Κι όχι μόνο χορτασμός. Ένα… –πώς νά σού πώ;– ένα γέμισμα! Αυτό. Αυτό πού είπε ο π. Εμμανουήλ πρίν. Γέμισμα. Ευφροσύνη. Ηδονή. Συγκίνηση. Πώς νά σού τό περιγράψω, δέν ξέρω!\nΈκανα τήν ευχαριστία στό τέλος. «Ευλόγησον τά περισσεύματα τής παρούσης τραπέζης…» –λίγα ψίχουλα ήταν– «καί πλήθυνον αυτά εν τώ οίκω τούτω καί εις τόν κόσμον σου άπαντα». Καί καθώς τά παιδιά μέ κοίταζαν πού έλεγα τήν προσευχή, τά μάτια τους είχαν μιά τέτοια λάμψη, ζωηράδα, χαρά… Τί νά σού πώ, παιδί μου. Ένα… γέμισμα!\nπεριοδικό Ο Σωτήρ, τεύχ. 2060, 1/2/2013, εκδ. αδελφότητας θεολόγων «Ο Σωτήρ», σελ. 71-72.\n*λειτουργιά = το πρόσφορο\n«Το παν είναι η Χάρις του Θεού»\nΌσιος Θεοφάνης ο Έγκλειστος: Αποφασιστικότητα και αγωνιστικότητα!


Για τη μάνα που χτύπησε με το αυτοκίνητο το παιδάκι της! | el Romio\nΓια τη μάνα που χτύπησε με το αυτοκίνητο το παιδάκι της!\nαπό Romios 14 Ιουνίου 2019, 11:00 μμ 2.4χ Προβολές\nΣυνέβησαν κατά λάθος και στοίχισαν τη ζωή σε δυο μικρά παιδάκια, με τις μαμάδες τους στο τιμόνι.Φοβάμαι πως, αφού η τηλεόραση έπαψε ν’ αναφέρεται σ’ αυτά, το κοινό τα ξέχασε. Εδώ, σ’ αυτή τη μπλογκονησίδα, δεν τα ξεχάσαμε τα θυμόμαστε και, με την ανάξια και αναιμική προσευχή μας (συγχωρέστε μας), παρακαλούμε το Θεό να στηρίξει αυτές τις τραγικές φιγούρες, τις αδελφές μας, που βίωσαν και βιώνουν τόσο πόνο, ασύλληπτο για εμάς!\nΘα ήθελα, ταπεινά, με πόνο ψυχής, να μπορούσα να μιλήσω σε κάθε μία απ’ αυτές τις μαμάδες, να τις πάρω στην αγκαλιά μου αν είναι δυνατόν, και να τους πω: ΔΕΝ ΦΤΑΙΣ ΕΣΥ! ΔΕΝ ΤΟ ΕΚΑΝΕΣ ΕΣΥ! ΔΕΝ ΕΙΣΑΙ “ΦΟΝΙΣΣΑ”, ΟΥΤΕ “ΠΑΙΔΟΚΤΟΝΟΣ”!\nΟύτε ο Θεός φταίει φυσικά. Ήταν ένα λάθος, ένα τραγικό δυστύχημα, “κακιά στιγμή”.\nΔεν θα το ξεχάσεις βέβαια (πώς θα ήταν δυνατόν;), αλλά μην κουρελιάζεις τον εαυτό σου – κάνε κουράγιο και για τα άλλα παιδιά σου, και για την ψυχή σου.\nΟ Θεός δεν σε κυνηγάει, δεν σε μισεί (ούτε “το σύμπαν” σε μισεί, που έτσι κι αλλιώς δεν είναι τίποτε άλλο από πέτρες και αέρια).\nΣυγχωρήστε την γι’ αυτό που έγινε χωρίς να το θέλει.\nΔΕΝ αγαπάτε εσείς το παιδί της “περισσότερο” από εκείνη, ούτε είστε “περισσότερο” προσεκτικοί από εκείνη να θυμάστε ότι θα μπορούσε αυτό το φρικτό δυστύχημα να το έχετε προκαλέσει εσείς!!\nΑγκαλιάστε την και στηρίξτε την, τώρα το χρειάζεται. Δεν είναι φόνισσα, είναι μια μάνα που η κακιά στιγμή την έφερε σ’ αυτή τη φρικτή θέση! Είναι η γυναίκα σου, είναι η μαμά σας, αξίζει αγάπη όσο το αξίζετε κι εσείς, πρέπει να τη ΒΟΗΘΗΣΕΤΕ τώρα, όχι να την κρίνετε.\nΦυσικά, δεν ξέρω τι κάνετε, εύχομαι να την αγαπάτε, να τη στηρίζετε, αλλά επειδή δυστυχώς οι άνθρωποι είμαστε γρήγοροι στο να καταδικάζουμε και βραδείς στο να συγχωρούμε, φοβάμαι μήπως δεν το κάνετε.\nΝα θυμάσαι, αδελφή μου: ΔΕΝ ΦΤΑΙΣ ΕΣΥ! ΔΕΝ ΤΟ ΕΚΑΝΕΣ ΕΣΥ! ΔΕΝ ΕΙΣΑΙ “ΦΟΝΙΣΣΑ”! Και: Ο Θεός σε αγαπάει και σε περιμένει. Και, αν δεν είσαι κοντά Του, κοντά στην Εκκλησία, στην εξομολόγηση και στη θεία κοινωνία, σε ικετεύω, ΕΛΑ κοντά Του και θα γιατρευτεί η πληγή σου (όχι ότι δεν θα μείνει ουλή, το τονίζω, αλλά θα έρθει η γιατρειά όπως Εκείνος το θέλει για τη σωτηρία σου).\nΗ κατάργηση του θανάτου Αποχαιρετώντας τα παιδιά μας για τον Ουρανό.\nΚαι βέβαια θ’ αναστηθούμε!\n8 Ιουνίου: μια έφηβη & ένας στρατηγός νίκησαν το θάνατο!\n“Η Γερόντισσα της Χαράς”\n“Ταξιδεύοντας στα τείχη της πόλης” (ταξί για τον παράδεισο)


Λαδένια, η Κιμωλιάτικη πίτσα! - Collect Ideas-Get Inspired\nHome > ΓΕΥΣΕΙΣ > ΛΑΔΕΝΙΑ, Η ΚΙΜΩΛΙΑΤΙΚΗ ΠΙΤΤΑ ΠΟΥ ΞΕΠΕΡΝΑ ΣΕ ΓΕΥΣΗ ΤΗΝ ΠΙΤΣΑ\nΓΕΥΣΕΙΣ, ΚΙΜΩΛΙΑΤΙΚΗ ΚΟΥΖΙΝΑ, ΦΑΓΗΤΑ\nΛαδένια, η Κιμωλιάτικη πίττα που αν την δοκιμάσεις θα ενθουσιαστείς. Ακριβώς έτσι ενθουσιάστηκα κι εγώ όταν την πρωτοδοκίμασα στην Κίμωλο. Τα υλικά της είναι “φτωχικά” όμως η γεύση και η νοστιμιά της είναι τόσο πλούσια που θα σου μείνουν αξέχαστα! Μοιάζει πολύ με πίτσα και τολμώ να πω ότι είναι πολύ νοστιμότερη.\nΗ συνταγή που θα σου δώσω σήμερα είναι της Μπέμπας Σάρδη η οποία έχει το γνωστό εστιατόριο στην Κίμωλο. Η κ. Σάρδη με μεγάλη χαρά και προθυμία μου παραχώρησε και αυτήν την συνταγή όπως είχε κάνει και λίγο καιρό πριν με τους ονομαστούς λαχανοντολμάδες αυγολέμονο.\nΣε μια λεκανίτσα διαλύουμε την ξερή μαγιά σε χλιαρό νερό. Προσθέτουμε μετά το λάδι, μια πρέζα αλάτι και σιγά σιγά το αλεύρι. Η ζύμη πρέπει να είναι μαλακιά να μην κολλάει στα χέρια. Την σκεπάζουμε με μια πετσέτα και την αφήνουμε να φουσκώσει περίπου μια ώρα μέχρι να διπλασιαστεί.\nΠαίρνουμε ένα ταψί περίπου 32 εκατ, το λαδώνουμε και όταν είναι έτοιμη η ζύμη την βάζουμε στο ταψί και προσπαθούμε με τα δάχτυλα να καλύψουμε όλη την επιφάνεια.\nΣε μία λεκάνη κόβουμε τις ντομάτες, τα κρεμμύδια ψιλοκομμένα (όπως στην σαλάτα) αλάτι, πιπέρι και ρίγανη. Τα ανακατεύουμε και τα ρίχνουμε πάνω στην ζύμη, προσθέτουμε μπόλικο λαδάκι και την ψήνουμε στους 180 για 1 ώρα περίπου.\nΘυμήσου λοιπόν όταν θα βρεθείς στην Κίμωλο να δοκιμάσεις λαδένια και μην παραλείψεις να γευτείς τους μεζέδες και τα εξαίσια φαγητά της Μπέμπας Σάρδη στην Αλυκή.\nΣου άρεσε η συνταγή;\nΈχεις δοκιμάσει την λαδένια της Κιμώλου;\nΠεριμένω τα σχόλια και τις παρατηρήσεις σου.\nΝτόπιες Πίττες Ντόπιες συνταγές Παραδοσιακή Συνταγή Πίττες Συνταγές Συνταγή Κιμώλου


ΓΕΡΜΑΝΙΚΕΣ ΑΠΟΖΗΜΕΙΩΣΕΙΣ: OI ΕΒΡΑΙΟΙ ΕΧΟΥΝ ΑΛΛΗ ΑΞΙΑ ΑΠΟ ΤΟΥΣ ΕΛΛΗΝΕΣ - ΕΛΕΥΘΕΡΟ ΒΗΜΑ\nΠοιος Πετρετζίκης, ποιος Λαζάρου και ποια Βέφα Αλεξιάδου;\nΟ πιο «καλός» μάγειρας την σήμερον ημέρα, είναι ο «καλός» πολιτικός!\nΤο καλός το έβαλα σε εισαγωγικά!\nΓιατί θέλω και μπορώ, όχι σαν αυτούς που δεν θέλουν και δεν μπορούν.\nΚαι μάλιστα είναι ο μόνος που μπορεί να μαγειρέψει με ότι υλικά έχει στην κουζίνα του και να «βγάλει» ότι πιάτο «γουστάρει» στο τραπέζι του!\nΓιατί δεν ξέρουν απλά να μαγειρεύουν, αλλά ξέρουν να κάνουν και …μαγικά!\nΓια δείτε για παράδειγμα την συμφωνία των Πρεσπών.\nΤι κι αν δεν την θέλουν οι δύο λαοί;\nΤην θέλουν οι Αμερικάνοι και οι Γερμανοί, για αυτό και την «πληρώνουν» και την παίρνουν!\nΤι κι αν είναι και αυτοί χρεωμένοι και μάλιστα περισσότερο από εμάς;\nΑυτοί έχουν τους δικούς τους «οίκους αξιολόγησης» και μπορούν να δανείζονται όποτε και όσο θέλουν.\nΆλλωστε με δανεικά δεν ζούμε και εμείς και αυτοί;\nΑυτοί δεν κάνουν κουμάντο;\nΑυτοί δεν αποφασίζουν για να εκτελούν τα δικά μας τα …γιουσουφάκια;\nΌσο για τους δικούς μας πολιτικούς, κάνουν ότι κυβερνούν και εμείς κάνουμε ότι τους ακούμε.\nΑπλά μας χρεώνουν δηλαδή και φτιάχνουν τα νούμερα να μοιάζουν καλύτερα από αυτά των προηγούμενων.\nΚαι στην τελική, έτσι και δεν μας βγαίνουν τα νούμερα, κάνουμε άλλο ένα μνημόνιο.\nΓιατί όλοι οι άλλοι που τα πέρασαν νύχτα τα μνημόνια και μάλιστα «συγκαλυμμένα» τι είχαν παραπάνω;\nΠάρτε για παράδειγμα τις Γερμανικές αποζημιώσεις.\nΑπό το 1946 είναι δεδομένο και μάλιστα με απόφαση της Διάσκεψης των Παρισίων (1946) , ότι έχουμε να παίρνουμε 7δις 100 εκ δολάρια αγοραστικής αξίας 1938 (σημερινά 108 δις χωρίς τους τόκους) και 3,5 δις δολ. του 1938, σημερινής αξίας 54 δις χωρίς τους τόκους.\nΑυτά, στο Δημόσιο. Για να μην μιλήσω για τους ιδιώτες..\nΚαι γιατί δεν τα δίνουν, ενώ έχουν πληρώσει σε όλα τα άλλα κράτη;\nΓιατί πολύ απλά …μπορούν!\nΚαι μπορούν για έναν και μόνο λόγο.\nΕπειδή όλες οι ελληνικές κυβερνήσεις από το 1947 μέχρι και τη σημερινή δεν έχουν τολμήσει να διεκδικήσουν αποφασιστικά τα χρωστούμενα.\nΆλλες, οι πρώτες, γιατί δεν είχε υπογραφεί σύμφωνο ειρήνης.\nΆλλες, γιατί η Γερμανία κρυβόταν πίσω από τη διάσπασή της και έστελνε την υποχρέωση για όταν θα ενωνόταν και πάλι.\nΚαι άλλες από το φόβο μη διαταράξουν τις σχέσεις της Ελλάδας με τη Γερμανία.\nΔηλαδή, από ατολμία και φόβο.\nΝαι, σαν τη σημερινή.\nΤο γεγονός ότι ο Τσίπρας δεν ψέλλισε καν τη λέξη “αποζημιώσεις” στον Γερμανό πρόεδρο και άφησε στον Παυλόπουλο να θέσει το θέμα, αποδεικνύει την παραίτηση και αυτής της κυβέρνησης από μια σοβαρή διεκδίκηση.\nΓιατί, ο Παυλόπουλος, ως πρόεδρος της Δημοκρατίας, δεν έχει καμία αρμοδιότητα να χειρίζεται το θέμα!\nΔεν είναι η κυβέρνηση.\nΕίναι διακοσμητικός και τα λόγια του …ανίσχυρα!\nΗ ιστορία υπεκφυγής της Γερμανίας να πληρώσει τις αποζημιώσεις που οφείλει στην Ελλάδα, εδώ και 70 χρόνια είναι η πιο μεγάλη απόδειξη ενός κράτους που σέβεται μόνο το δίκαιο που το συμφέρει.\nH συμφωνία του Λονδίνου το 1953 μπορεί απλά να «πάγωσε» ρητά τις αποζημιώσεις χωρίς να τις χαρίσει, μέχρι να υπογραφεί συμφωνία ειρήνης μεταξύ Γερμανίας και νικητών και να ορθοποδήσει η χώρα.\nΌμως η ένωση των Γερμανιών έγινε και από εκείνη την στιγμή οι γερμανικές κυβερνήσεις επαναλαμβάνουν μονότονα ότι δεν χρωστάνε τίποτε και ότι το θέμα έχει κλείσει.\nΚαι αυτό είναι ένα μεγάλο ψέμα!\nΓιατί, πρώτα προσπάθησαν να αποφύγουν την πληρωμή με τη γελοία δικαιολογία ότι δεν υπήρχε μία Γερμανία και θα ήταν άδικο να πληρώσει η Δυτική και για χρέη της Ανατολικής!\nΕπομένως, υποσχόταν ότι θα δει το θέμα μόλις ξαναενωθεί η χώρα.\nΚαι όταν η χώρα ξαναενώθηκε με τη Συνθήκη Ειρήνης του 1990 (2+4) ο δρόμος για να πληρώσει η Γερμανία έγινε και πάλι νομικά ανοιχτός.\nΑλλά αυτό γίνεται για κράτη που είναι έντιμα και τιμούν την υπογραφή τους.\nΌχι για τη Γερμανία.\nΗ οποία, ενώ καμώνεται ότι έχει τελειώσει το θέμα κάθε αποζημίωσης, επί Σρέντερ αποζημίωσε εκατοντάδες χιλιάδες Εβραίους για το Ολοκαύτωμα, και το 2013 επί Σόιμπλε αποζημίωσε επιπροσθέτως με 772 εκ μάρκα Εβραίους για τον ίδιο λόγο.\nΘα μου πείτε οι Εβραίοι, έχουν άλλη αξία από τους Έλληνες!\nΣωστά, αλλά το δικό μας αίμα πόσο φτηνότερο μπορεί να είναι;\nΕκτός και αν θεωρούν ότι είναι …δωρεάν!\nΣαν τον λόγο του Πρωθυπουργού μας!\nΘυμάμαι πως από το 1995 υπήρξε ρηματική διακοίνωση του Ανδρέα Παπανδρέου προς τη Γερμανία, με την οποία έβαζε στο τραπέζι τις γερμανικές αποζημιώσεις.\nΚαι στην συνέχεια στις αρχές του 2000 ο Άρειος Πάγος, με αμετάκλητη απόφαση διέταξε την κατάσχεση περιουσιακών στοιχείων του γερμανικού δημοσίου στην Ελλάδα.\nΗ κυβέρνηση Σημίτη, με απόφαση του τότε υπουργού Δικαιοσύνης έστειλε δικαστικό κλητήρα στο Ινστιτούτο Γκαίτε για να εκτελέσει την απόφαση του Αρείου Πάγου.\nΜόνο που τότε, με παρασκηνιακές παρεμβάσεις, ο υπουργός ανακάλεσε την εντολή του.\nΣατανική σύμπτωση; Μη μου πείτε;\nΤότε ακριβώς συναίνεσε το Βερολίνο στην ένταξη της Ελλάδας στην ΟΝΕ!!!\nΈκτοτε, και σε επίσημο επίπεδο δεν υπάρχουν παρά πυροτεχνήματα και ηρωικοφανείς δηλώσεις πολιτικών για το θέμα.\nΜεταξύ των οποίων και του κ Τσίπρα, o οποίος, όπως και οι προκάτοχοί του, δεν τολμάει να θέσει επίσημα το θέμα στο Βερολίνο.\nΜε όλο το δικαστικό φάκελο και τον λεπτομερή φάκελο της Επιτροπής της Βουλής, που συμπεριλαμβάνει και τον λογαριασμό από το Γενικό Λογιστήριο του Κράτους.\nΑν αυτό είναι κράτος….\nΑν είναι κράτος, γιατί η Ελλάδα, αν και υπέστη τις μεγαλύτερες καταστροφές σε αναλογία με τον πληθυσμό της, με εξαίρεση την ΕΣΣΔ, είναι η μόνο χώρα που δεν πληρώθηκε τις αποζημιώσεις από τη Γερμανία.\nTags:γερμανικές αποζημιώσειςελευθερο βήμαΕλεύθερο Βήμα ΣερρώνελλάδαΣυμφωνία των Πρεσπώντσίπρας\nΠροηγούμενη : AIRSOFT: ΕΝΑ ΜΟΝΑΔΙΚΟ ΧΟΜΠΙ ΜΕ ΦΙΛΟΥΣ ΑΠΟ ΟΛΗ ΤΗΝ ΕΛΛΑΔΑ.\nΕπόμενη : Η ΟΓΔΟΗ ΜΕΓΑΛΥΤΕΡΗ ΠΟΛΗ ΤΗΣ ΕΛΛΑΔΑΣ ΕΙΝΑΙ ΠΛΕΟΝ….ΤΟ ΛΟΝΔΙΝΟ!!\nAIRSOFT Ένα δηµοφιλές χόµπι µε φανατικούς φίλους ΣΥΝΕΝΤΕΥΞΗ: ΚΩΝΣΤΑΝΤΙΝΟΣ ΠΕΤΑΛΩΤΗΣ Το Airsoft αφορά τη συλλογή πραγματικών, μη θανάσιμων, γνήσιων αντιγράφων πραγματικών...


Σεισμός "ταρακούνησε" τη Σαντορίνη\nΣεισμός στη Σαντορίνη σημειώθηκε τα ξημερώματα της Δευτέρας, στις 00:50. Το επίκεντρο εντοπίζεται στα 17 χλμ. βορειοανατολικά του νησιού. 27.09.2021, Sputnik Ελλάδα\nΣεισμός σημειώθηκε στη Σαντορίνη τα ξημερώματα της Δευτέρας και συγκεκριμένα στις 00:50. Το μέγεθος του σεισμού είναι 3,5 της κλίμακας Ρίχτερ. Το εστιακό βάθος υπολογίζεται στα 10 χλμ.Ο μεγάλος σεισμός του 1956Να θυμίσουμε πως η 9η Ιουλίου του 1956 ήταν μια τραγική ημέρα που πολλοί κάτοικοι της Σαντορίνης θυμούνται μέχρι σήμερα, καθώς τα ξημερώματα εκείνης της χρονολογίας το νησί χτυπήθηκε από έναν καταστρεπτικό σεισμό 7,5 Ρίχτερ που συγκλόνισε το νησί αφήνοντας απελπισμένους άστεγους ανθρώπους. Ο εν λόγω σεισμός ήταν τεκτονικός και δεν σχετιζόταν με το ηφαίστειο.Ήταν δε τόση η ένταση των δονήσεων που δημιουργήθηκε τσουνάμι ενώ τα κύματα είχαν ξεπεράσει τοπικά τα 15 μέτρα. Μετά τον σεισμό, τη Σαντορίνη είχαν επισκεφτεί οι βασιλείς, Παύλος και Φρειδερίκη, αλλά και ο τότε πρωθυπουργός, Κωνσταντίνος Καραμανλής.\nσεισμός, σαντορίνη, σεισμός τώρα\n02:23 27.09.2021 (Ανανεώθηκε: 14:30 27.09.2021)\nΣεισμός στη Σαντορίνη σημειώθηκε τα ξημερώματα της Δευτέρας, στις 00:50. Το επίκεντρο εντοπίζεται στα 17 χλμ. βορειοανατολικά του νησιού.\nΣεισμός σημειώθηκε στη Σαντορίνη τα ξημερώματα της Δευτέρας και συγκεκριμένα στις 00:50. Το μέγεθος του σεισμού είναι 3,5 της κλίμακας Ρίχτερ.\nΟ μεγάλος σεισμός του 1956\nΝα θυμίσουμε πως η 9η Ιουλίου του 1956 ήταν μια τραγική ημέρα που πολλοί κάτοικοι της Σαντορίνης θυμούνται μέχρι σήμερα, καθώς τα ξημερώματα εκείνης της χρονολογίας το νησί χτυπήθηκε από έναν καταστρεπτικό σεισμό 7,5 Ρίχτερ που συγκλόνισε το νησί αφήνοντας απελπισμένους άστεγους ανθρώπους. Ο εν λόγω σεισμός ήταν τεκτονικός και δεν σχετιζόταν με το ηφαίστειο.\nΉταν δε τόση η ένταση των δονήσεων που δημιουργήθηκε τσουνάμι ενώ τα κύματα είχαν ξεπεράσει τοπικά τα 15 μέτρα. Μετά τον σεισμό, τη Σαντορίνη είχαν επισκεφτεί οι βασιλείς, Παύλος και Φρειδερίκη, αλλά και ο τότε πρωθυπουργός, Κωνσταντίνος Καραμανλής.


Γραφείο δημάρχου Αγ. Παρασκευής: Υπάρχουν εκπτώσεις και «εκπτώσεις» κ. Σταθόπουλε - Ενυπόγραφα\nΕΝΥΠΟΓΡΑΦΑ, Κυριακή 17 Οκτωβρίου 2021 - 21:05 0 1 min read\nΈνας ακόμη γύρος ανακοινώσεων ολοκληρώνεται σχετικά με τον διαγωνισμό αγοράς απορριμματοφόρων και άλλων οχημάτων για την υπηρεσία Καθαριότητας με την απάντηση του γραφείου Τύπου του δημάρχου Αγ. Παρασκευής, Βασίλη Ζορμπά, στη σημερινή (17/10) ανακοίνωση του τέως ομολόγου του, Γιάννη Σταθόπουλου.\nΣτην απάντησή του το γραφείο τύπου του κ. Ζορμπά αναφέρει:\n«Παρότι δεν έχουμε σκοπό να απαντούμε συνεχώς στον τέως δήμαρχο Γιάννη Σταθόπουλο κάθε φορά που βρίσκεται σε παράκρουση (κάτι που του συμβαίνει πολύ συχνά τα τελευταία δύο και κάτι χρόνια), θα του απαντήσουμε για τελευταία φορά για την προμήθεια των απορριμματοφόρων και των λοιπών μηχανημάτων.\n»Κύριε τέως δήμαρχε, μας καλείται να απαντήσουμε για την έκπτωση που δόθηκε στον ανοιχτό διαγωνισμό που πραγματοποιήθηκε με όλους τους κανόνες τις νομιμότητας, τους οποίους βέβαια δεν τολμάτε να αμφισβητήσετε. Μήπως θα έπρεπε να σας εγκαλέσουμε κι εμείς για τον διαγωνισμό που πραγματοποιήσατε για την προμήθεια παιχνιδιών των παιδικών χαρών (λίγο πριν αποχωρήσετε), στον οποίο η έκπτωση που δόθηκε ήταν μόλις 1% και μάλιστα για παιχνίδια που πήρατε από την Τουρκία; Δεν το κάναμε, γιατί η διαδικασία ήταν με νόμιμες διαδικασίες και διαγωνισμό. Και όλοι γνωρίζουμε (κι εμείς κι εσείς) ότι η προμήθεια ανατίθεται στον μειοδότη έστω και αν είναι ένας. Δεν το κάναμε, επίσης, γιατί εμείς δεν σας μοιάζουμε. Δεν κάνουμε “εκπτώσεις” στον πολιτικό πολιτισμό.\n»Όσον αφορά τα “έργα σας”, ακόμη δεν μπορείτε να συνειδητοποιήσετε ότι μόνο εσείς τα βλέπετε; Και ότι οι πολίτες σας αποδοκίμασαν και μάλιστα ηχηρά, αφού αρνήθηκαν να δεχτούν την εικονική πραγματικότητα που δοκιμάσατε να τους πουλήσετε;».\nTags #Απορριμματοφόρα #Γιάννης Σταθόπουλος\nΑλλάζουμε: Ο «γνωστός» κ. Ζορμπάς… ξαναχτύπησε


ΜΑΛΚΙΔΗΣ: Οι Πέντε Νεομάρτυρες\nΟι Πέντε Νεομάρτυρες\nΟι πέντε Νεομάρτυρες οι εξ Σαμοθράκης και η μνήμη τους την Κυριακή του Θωμά\nΕίναι γεγονός ότι η συμβολή της Θράκης στην Εθνική Παλιγγενεσία αποτελεί ένα ακόμη μέρος της αποσιωπημένης ελληνικής ιστορίας. Μάλιστα η Θράκη έχει και αυτή ολοκαυτώματα και εξόδους ανάλογα της Χίου, των Ψαρών και του Μεσολογγίου. Ειδικότερα, στο νησί της Σαμοθράκης, η κήρυξη της επανάστασης από τα τοπικά μυημένα μέλη στη Φιλική Εταιρεία, ακολούθησε ο γενικός ξεσηκωμός των Ελλήνων, παρά το γεγονός της εγγύτητας προς την πρωτεύουσα του οθωμανικού κράτους.\nΗ αντίδραση από τους Οθωμανούς ήρθε το Σεπτέμβριο του 1821, την 1η του μηνός, την «πρωτοσταυρινιά» όπως λένε οι ντόπιοι, όταν αποβιβάστηκαν δύο χιλιάδες στρατιώτες. Η καταστροφή ήταν ολοκληρωτική, από τις χιλιάδες των νεκρών, μέχρι τις λεηλασίες των οικιών και των εκκλησιών ενώ όσοι σώθηκαν πουλήθηκαν στην Κωνσταντινούπολη σαν σκλάβοι. Εφτακόσιοι από τους κατοίκους που είχαν καταφύγει στα βουνά, οι Οθωμανοί, τους έφεραν πίσω με δόλο δίνοντάς τους την εντύπωση ότι θα τους δώσουν χάρη. Όμως στην τοποθεσία «Εφκάς» στο κάστρο της πρωτεύουσας (της Χώρας), τους δολοφόνησαν σχεδόν όλους. Από τη μαζική αυτή δολοφονία, επέζησαν σύμφωνα με μαρτυρίες ξένων περιηγητών και του Σαμοθρακρακίτη ιερέα Γ. Μανωλάκη από 25 έως 30 οικογένειες, οι οποίες ζούσαν τα επόμενα χρόνια σε άθλια κατάσταση. Σημαντική μαρτυρία για το ολοκαύτωμα αποτελεί το έργο του Ί Δραγούμη «Σαμοθράκη», ο οποίος δε διέσωσε μόνο ένα μέρος του συμβάντος, αλλά και την αναφορά στο τρυπημένο Ευαγγέλιο της εκκλησίας της Παναγίας στη Χώρα, το οποίο φυλάσσεται στο Εθνολογικό Μουσείο. Την καταστροφή της Σαμοθράκης την απεικόνισε ο Γάλλος Αύγουστος Βινσόν (Αuguste Vinchon) ο οποίος ζωγράφισε ένα πίνακα με θέμα τη σφαγή της Σαμοθράκης, που βρίσκεται στο Λούβρο.


Διατροφή Τα νεα της Διατροφης\nΟ Βρετανός πρωθυπουργός Μπόρις Τζόνσον θα ανακοινώσει ένα μεγαλεπήβολο σχέδιο για την αντιμετώπιση του υπερβολικού βάρους στο Ηνωμένο Βασίλειο, ύστερα από την δημοσίευση μελέτης που επισήμαινε πως η παχυσαρκία αποτελεί επιβαρυντικό παράγοντα για το νέο κορωνοϊό.\n“Ο Covid-19 μας υπενθύμισε τους άμεσους και μακροπρόθεσμους κινδύνους από το υπερβολικό βάρος“, δήλωσε εκπρόσωπος της κυβέρνησης σήμερα. “Θα παροτρύνουμε τους πολίτες να αδράξουν την ευκαιρία για να αλλάξουν τον τρόπο ζωής τους και να λάβουν απλά μέτρα για να χάσουν βάρος, να ζήσουν πιο υγιεινά, αλλά και να μειώσουν την πίεση στο NHS “(Σύστημα Δημόσιας Υγείας του Ηνωμένου Βασιλείου).\nΜε μία χρηματοδότηση, που θα μπορούσε να φτάσει τα 10 εκατομμύρια λίρες (11 εκατομμύρια ευρώ) σύμφωνα με την εφημερίδα Guardian, το σχέδιο “Με Καλλίτερη Υγεία” στόχο θα έχει να βοηθήσει 35 εκατομμύρια ανθρώπους, δηλ. περισσότερο από το ήμισυ του πληθυσμού της Βρετανίας, να χάσουν βάρος ή να υιοθετήσουν έναν πιο υγιεινό τρόπο ζωής.\nΕκτός από την επέκταση των πτερύγων στο εσωτερικό του NHS που θα ασχολούνται με την απώλεια βάρους, ο Μπόρις Τζόνσον αναμένεται να ανακοινώσει πιλοτικά προγράμματα για την προώθηση του περπατήματος και της ποδηλασίας σε γειτονιές με κακά υγειονομικά ποσοστα.\nΟι γενικοί ιατροί θα είναι σε θέση να “συνταγογραφούν ποδηλατικές συνεδρίες” στις περιοχές αυτές, οι οποίες θα διευκολύνονται με την παροχή εξοπλισμού και τη δημιουργία ξεχωριστών ποδηλατοδρόμων.\nΣηματοδοτεί δε, μια στροφή 180 μοιρών για τον ίδιο τον Βρετανό πρωθυπουργό, ο οποίος είχε προηγουμένως ταχθεί κατά του “φόρου επί των αμαρτιών μας” και μιας “μητρικής” προσέγγισης του ρόλου του κράτους.\nΟ ίδιος πάντως χρειάσθηκε να νοσηλευτεί την περασμένη άνοιξη σε μονάδα εντατικής θεραπείας μετά την προσβολή του από την Covid-19, αποδίδοντας πολλές φορές τη σοβαρότητα των συμπτωμάτων του, μεταξύ άλλων, στο βάρος του.\nΣτο Ηνωμένο Βασίλειο, σχεδόν τα 2/3 των ενηλίκων (63%) έχουν σωματικό βάρος πάνω από τα όρια που αυτό θεωρείται υγιές, με το 36% από το ποσοστό αυτό να είναι υπέρβαρο και το 28% παχύσαρκο, σύμφωνα με κυβερνητικά στοιχεία. Επίσης, 1/3 παιδιά ηλικίας 10 έως 11 ετών είναι υπέρβαρο ή παχύσαρκο.


Βοηθήστε ο ένας τον άλλον | 1StepSuccess.com\nΒοηθήστε ο ένας τον άλλον\nΕισήλθαμε σε μία δεκαετία, που μας επιφυλάσσει πολλές και πρωτόγνωρες εκπλήξεις, προκλήσεις και ευκαιρίες. Στο φυσικό περιβάλλον, στην οικονομία, στην πολιτική κατάσταση και στην προσωπική ζωή των ανθρώπων όλης της γης, αλλαγές και κρίσεις επέρχονται με διαρκως αυξανόμενη ένταση και συχνότητα.\nΤo πρόγραμμα «ΒΟΗΘΗΣΤΕ Ο ΕΝΑΣ ΤΟΝ ΑΛΛΟ» είναι μία ιδιαίτερη ευκαιρία να αποκτήσουμε πολύτιμα, δυσεύρετα εφόδια για να μπορούμε να βοηθούμε τον συνάνθρωπο σε δύσκολες ή κρίσιμες στιγμές, όπου κινδυνεύει η υγεία και η ζωή. Συμπληρώνει τις πληροφορίες για πρώτες βοήθειες, που μας δίνει η νοσηλευτική, προσθέτοντας κάτι αποτελεσματικό, που μπορούμε να κάνουμε μέχρι να φτάσει η αρμόδια υπηρεσία πρώτων βοηθειών, ή όταν δεν μπορούμε να επικοινωνήσουμε γρήγορα με κάποια αρμόδια υπηρεσία.\n– Τι μπορείς να κάνεις, όταν βρίσκεσαι μόνος μπροστά σε μία ανησυχητική αιμορραγία, ένα κακό τσίμπημα, επίμονο λόξυγγα, έγκαυμα, κρίση άσθματος, επώδυνο τοκετό, ακόμη και σε καρδιακή προσβολή ή μία κρίση σκωληκοειδίτιδος και άλλες περιστάσεις, όπου τα δευτερόλεπτα που περνούν κρίνουν ζωή ή θάνατο, μέχρι να έλθει ο γιατρός ή οι πρώτες βοήθειες;\nΟ καθένας μπορεί να βρεθεί απρόσμενα μπροστά σε μία κατάσταση, όπου να χρειάζεται να δώσει μία άμεση βοήθεια, είτε για ένα απλό τσίμπημα είτε για κάτι πολύ πιο σοβαρό, που μπορεί να απειλήσει όχι μόνο την υγεία, αλλά και την ίδια τη ζωή.\nΟι μη επεμβατικές, απλές και σύντομες διαδικασίες, που δίνονται στο πρόγραμμα, εφαρμόζονται αμέσως μόλις παρουσιαστεί η ανάγκη, είναι ασφαλείς, και προσφέρουνσίγουρη ανακούφιση ή σώζουν μία ζωή. Αν και το πρόγραμμα απευθύνεται σε ενηλίκους, οι περισσότερες πρακτικές εφαρμόζονται εύκολα και από παιδιά. Η αποτελεσματικότητά τους μας γεμίζει με δέος μπροστά στον θαυμαστό τρόπο, με τον οποίο λειτουργεί ο ανθρώπινος οργανισμός.\nΑθήνα: Δευτέρα 11 Οκτωβρίου 2010, 5-9 μ.μ. Κυρίλλου Λουκάρεως 6\nΗράκλειο Κρήτης: Σάββατο 23 Οκτωβρίου 2010, 5-9 μ.μ. Λασιθίου 30\nΧανιά Κρήτης: Κυριακή 24 Οκτωβρίου 2010, 5-9 μ.μ. Σε αίθουσα που θα ανακοινωθεί\nΘεσσαλονίκη: Σάββατο 20 Νοεμβρίου 2010, 5-9 μ.μ. Αδριανουπόλεως 3, Καλαμαριά\nΕισήγηση: Ροδιανή Βορεάδου, PhD, TFT-Adv, NLP Trainer


Eendracht (Delfzijl, Ολλανδία) - Κριτικές - TripAdvisor\nEendracht, Delfzijl - Κριτικές\nΝο 4 από 5 δραστηριότητες - Delfzijl\nOld Trade Quay, Delfzijl, Ολλανδία\nΜακάρι να είχαμε πραγματικά δεν ενδιαφέρθηκαν να επισκεφθείτε αυτή την πόλη. Δεν υπάρχει τίποτα για να το προτείνω. Μείναμε για αρκετή ώρα να περπατήσετε μέσα από την πόλη για να τον ανεμόμυλο και στη συνέχεια φύγαμε γρήγορα. Υπάρχουν πολύ πιο όμορφα μέρη της Ολλανδίας!\nΕίναι ένα παλιό ορόσημο της πόλης. Μοιάζει πάρα πολύ με αυτό το χαρακτηριστικό της περιοχής και την Ολλανδία την ιστορική σ' αυτό το μέρος.\nΙστορία στο "City Central"\nΉμασταν στο Delfzijl για να επισκεφθείτε την οικογένειά & ήταν μια ευχάριστη έκπληξη ότι αυτό το ιστορικό Wind Mill βρίσκεται στο κέντρο της πόλης. Είχαμε επίσης την τύχη να φτάσουν κατά τη στέψη του νέου βασιλιά & απολαύσαμε το κόμμα σαν ατμόσφαιρα!! Αυτό το ιστορικό...δομή είναι μέρος του εβδομαδιαία τοπικές αγορές & μέρος συγκέντρωσης για ειδικές περιστάσεις. Μπορείτε επίσης να πάτε με τα πόδια σε μικρή απόσταση από τα τοπικά εστιατόρια & μπαρ για να απολαύσετε την ολλανδική κουζίνα.Περισσότερα\nΛάβετε γρήγορα απαντήσεις από το προσωπικό του Eendracht και από προηγούμενους επισκέπτες.


ΕΡΩΤΗΣΕΙΣ-ΑΠΑΝΤΗΣΕΙΣ 402 – oplognosia.com\nΑγαπητε κ.Νικητα καλη χρονια με υγεια και φωτηση,\nσου στελνω φωτογραφιες απο ενα οπλο που βρεθηκε σε μπαουλο του παπου ενος φιλου.\nΘα ηθελα να μας δωσεις οσες πληροφοριες μπορεις σχετικα με την προελευση,κατασευη,\nκατασταση και τη χρηση,αν μπορει να χρησιμοποιηθει για κυνηγι.Οι καννες εχουν μηκος\n82 cm και δεν εχουν τσοκ μαλον απο την πολυ χρηση.Η εσωτερικη τους κατασταση ειναι καλη.\nΔΕΝ μπορεί να χρησιμοποιηθεί αυτό το δίκαννο για τους εξής λόγους:\nΕίναι κατασκευασμένο για μαύρη πυρίτιδα.\nΗ κατασκευή του δεν του αφήνει περιθώρια αντοχής για άκαπνη πυρίτιδα.\nΟι κάννες του είναι κολλημένες με την μέθοδο through lump, με το κλειδί ανάμεσα στις κάννες κολλημένο με ασημοκόλληση. Δεν έχουν επίπεδα δίπλα από τα κλειδιά όπως τα μεαγενέστερα πλαγιόκαννα.\nΗ βάση είναι και αυτή κοίλη στο σημείο που επικάθονται οι κάννες και έχει οξεία γωνία εκεί που ο καθρέφτης συναντά το οριζόντιο τμήμα. Η οξεία γωνία, δηλαδή η έλλειψη κυρτότητας, δρα ως σημείο εστίασης των δυνάμεων καταπόνησης και καθιστά το όπλο επιρρεπές σε ρήξη της βάσης αν χρησιμοποιηθεί με σύγχρονα φυσίγγια.\nΤα παραπάνω είναι τεχνικά χαρακτηριστικά κοινά σε πολλά φτηνά βελγικά δίκαννα αυτής της εποχής, κάπου μεταξύ 1865 και 1900. Ηταν μια περίοδος μεταβατική, από την μαύρη στην άκαπνη πυρίτιδα όπου η τεχνολογία του δίκαννου δεν είχε εξελιχθεί πλήρως.\nΚαλησπέρα. Με λένε Μάνο. Έχει ο πατέρας μου ένα Σουπερ Ποζε Bernardelli mod.200 Ejector και ενδιαφέρεται να το πουλήσει, λόγω του ότι δεν κυνηγά εδώ και καιρό. Το όπλο βρίσκεται στη Ναύπακτο Αιτωλ/νιας, είναι σε άριστη κατάσταση μέσα στο κουτί του. Τι τιμή , ως ειδικός που είστε, θα μπορούσε να ζητήσει; Ευχαριστώ.\nΤο μοντέλο 200 της Bernardelli ακολουθεί το πρότυπο Browning με περαστό πίρο καννών και μηχανισμό στην πλάκα της σκανδάλης. Είναι ένα αξιόπιστο και ανθεκτικό όπλο και σχετικά ελαφρύ παρά την ατσάλινη βάση. Για ένα δείγμα σε άριστη κατάσταση, όπως το περιγράφετε, η αξία του είναι στο 80 τοις εκατό της λιανικής του τιμής. Η λιανική τιμή που αναφέρεται για καινούργια αντίστοιχα όπλα σε μερικές ιστοσελίδες είναι γύρω στα 950 Ευρώ, άρα η αξία του είναι γύρω στα 750 Ευρώ.\nΤΣΟΚ ΜΕ ΡΑΒΔΩΣΕΙΣ\nΘα ήθελα να σας ρωτήσω, εάν εκτός από την ήδη υπάρχουσα ύλη του εξωτερικού με τεστ σχετικά με την αποτελεσματικότητα των τσοκ με ραβδώσεις για αποκλειστική χρήση μονόβολων στο κυνήγι του αγριόχοιρου, εάν έχετε κάποια σχετική εμπειρία στο συγκεκριμένο θέμα.\nΤα στοιχεία δείχνουν ότι τα συγκεκριμένα τσόκ βοηθούν στην σταθεροποίηση του βλήματος, ειδικά όταν αυτό είναι μικρότερης διαμέτρου, αλλά, τι γίνεται όταν το χρησιμοποιούμε με τα απλά μονόβολα?\nΕννοείται και εξυπακούεται ότι απαγορεύεται ρητά χρήση του με σκάγια, εφόσον θα τα διασκορπίσει παντού με εξαιρετικό κίνδυνο τραυματισμού των γύρω συναδέλφων ή σκυλιών κλπ κλπ.\nΤα τσοκάκια με ραβδώσεις όχι μόνο δεν απαγορεύονται για σκάγια, αλλά έχουν κατασκευαστεί πρωτίστως για σκάγια! Για αυτό άλλωστε πωλούνται με ονομασίες όπως Dispersante και παρόμοιες.\nΣε πραγματικές δοκιμές που έχω κάνει με μια σειρά από ραβδωτά τσοκάκια με σκάγια, το άνοιγμα της τουφεκιάς δεν ήταν υπερβολικό. Στα 15 μέτρα ανοίγει αρκετά η βολή ώστε να καλύψει τον κύκλο των 75 εκατοστών. Στα 25 μέτρα είναι ίση με το άνοιγμα από φυσίγγια διασποράς. Δεν κινδυνεύει ο σκύλος από τέτοια ανοίγματα εςκτός και αν ο κυνηγός δείξει αμέλεια. Η φωτογραφία είναι από τέτοια δοκιμή και δείχνει ότι στα 15 μέτρα το ραβδωτό τσοκάκι Briley έβαλε 608 από τα 682 σκάγια του φυσιγγίου στον κύκλο των 75 εκατοστών.\nΣτην χρήση με μονόβολα το ραβδωτό τσοκάκι δίνει μια αυξημένη ακρίβεια. Δηλαδή όταν ρίξουμε συνεχόμενες βολές, από σταθερή θέση, αυτές θα είναι πιο συγκεντρωμένες από ότι θα είναι χωρίς το τσοκάκι.Η διαφορά δεν είναι δραματική. Στα δικά μας κυνηγια με μονόβολο, που βασικά είναι το κυνήγι αγριόχοιρου σε παγάνα, με βολές κάτω των 70 μέτρων η αύξηση αυτής της ακρίβειας δεν παίζει ρόλο. Περισσότερο ώφελος υπάρχει από την εγκατάσταση σωστών σκοπευτικών (κλισιοσκόπιο συν ακή) σε κανονική κάννη Slug παρά από τα τσοκάκια.\nΣτην Αμερική όπου το λειόκαννο με μονόβολο είναι υποχρεωτικό σε μερικές περιοχές, και οι βολές είναι σε στάσιμα ελάφια, από μοναχικούς κυνηγούς που κυνηγούν όσο το δυνατόν πιο αθόρυβα, υπάρχει πιθανότητα βολών στα 100 με 150 μέτρα. Και εκεί υπάρχει λόγος για ακρίβεια βολής με μονόβολο.\nΕίναι σωστή η παρατήρηση ότι τα τσοκάκια, όπως και οι συνολικά ραβδωτές κάννες σε διαμετρήματα λειόκαννου (bore rifled barrels) όντως αποδίδουν καλύτερα με μονόβολα τύπου Sabot.\nΑΝΩΤΑΤΗ ΓΟΜΩΣΗ ΓΙΑ ΔΙΚΑΝΝΟ\nΣτις ΕΡΩΤΉΣΕΙΣ – ΑΠΑΝΤΗΣΕΙΣ 392 μου είχατε απαντήσει για το ” άγνωστο και ύποπτο δίκαννο”. Τελικά, το όπλο το πήγα στον Αντωνάκο και το ”γιάτρεψε”. Δυστυχώς, δεν το έχω βγάλει φωτογραφίες. ο Αντωνάκος, έφτιαξε τα ξύλα, γέμισε τα κλειδιά και του έκανε ένα γενικό σέρβις. Μου είπε δε πως θα είναι σωστό σε αυτό το δίκανο να βάζω ελαφριές γομώσεις. Αγόρασα λοιπόν 24 γραμμάρια σκοπευτικά για τραπ, (480 bars πίεση), τα οποία έχουν ανεπαίσθητο λάκτισμα. Θα ήθελα λοιπόν να σας ρωτήσω, τη ΜΈΓΙΣΤΗ γόμωση που θα πρέπει να βάζω στο δίκανο αυτό, και αν είναι δυνατόν να μου προτείνετε συγκεκριμένους τύπου φυσιγγίων για παλιά ελαφριά δίκανα.\nΑν υποθέσουμε ότι το δίκαννο έχει περάσει δοκιμή στην Ισπανία, τότε αυτή θα ήταν παλιά δοκιμή στα 850 bar. Που σημαίνει ότι μπορεί να ρίξει φυσίγγια που παράγουν μέχρι 650 bar πίεση. Υπάρχουν στην αγορά αρκετά τέτοια φυσίγγια. Το βάρος της γόμωσης δεν είναι το κύριο κριτήριο, η πίεση είναι ο καθοριστικός παράγοντας. Υπάρχουν φυσίγγια με γόμωση μέχρι και 36 γραμμάρια που παράγουν πιέσεις κάτω από 650 bar.\nΩστόσο οι κατασκευαστές, με ελάχιστες εξαιρέσεις, αποφεύγουν να σημειώνουν την πίεση στα κουτιά φυσιγγίων. Αναγκαστικά λοιπόν θα πρέπει να ρωτήσετε τους κατασκευαστές για την πίεση που παράγουν τα φυσίγγια τους. Οι σωστοί κατασκευαστές θα σας δώσουν ακριβή στοιχεία με ένα απλό τηλεφώνημα.\nΛΑΣΤΙΧΟ ΣΕ ΜΟΧΛΟ ΑΝΟΙΓΜΑΤΟΣ ΚΛΠ\nΧρόνια πολλά και καλή χρονιά νά ΄χουμε. Εύχομαι υγεία και μακρυά από ατυχήματα για όλους.\nΘα ήθελα να σχολιάσεις τα εξής:\nα. Το βουλκανισμένο λάστιχο στο μοχλό ανοίγματος των Beretta 692 και 690 σκοπευτικό. Όταν μιλάμε για δίκαννα δεν έχουμε στο μυαλό μας τη μακροζωία; πόσο μπορεί ν΄αντέξει το λάστιχο στο μέταλλο;\nβ. Στο DT11 Skeet Be Fast, στην πρώτη φωτογραφία δείχνουν τη βάση του όπλου, λέγοντας ότι, σε σχέση με το DT10, έχουν προσθέσει μέταλλο, εν προκειμένω να αυξήσουν το βάρος της. Αυτό λένε βελτιώνει το balance μέσω της συγκέντρωσης των μαζών στο κέντρο του όπλου ανάμεσα στα χέρια (mass centralization το λένε στο χωριό μας…). Συγκεκριμένα βελτιώνουν το λόγο του βάρους στο κέντρο προς το βάρος στα άκρα. Στην επόμενη φωτογραφία δείχνουν ότι έχουν χρησιμοποιήσει ανθρακόνημα (carbon fibre χωριάτικα…) ως βασικό υλικό για την, εντυπωσιακή ομολογουμένως, προσθαφαιρούμενη σκανδάλη. Το εξωτικό αυτό υλικό, χρησιμοποιείται εκεί που θέλουμε να… μειώσουμε το βάρος! Δηλαδή αύξησαν το βάρος της βάσης για να ελαφρύνουν τη σκανδάλη; Η σκανδάλη δεν βρίσκεται μέσα στη βάση; εκεί που θέλουν ν΄αυξήσουν το βάρος;\nΝομίζω ότι οι μαρκετίστες γνωρίζουν καλά ότι το ανθρακόνημα εντυπωσιάζει πολύ τον υποψήφιο αγοραστή. Και ένα τρίτο ερώτημα: είναι αλήθεια ότι το Browning B725 έχει πιο ρηχή βάση απ΄το DT11;\nΟσοι ταξιδεύουμε για ρεπορτάζ σε εταιρείες κατασκευής έχουμε αντιληφθεί εδώ και καιρό ότι οι μαρκετίστες κάνουν κουμάντο. Χαρακτηριστικό στιγμιότυπο από την παρουσίαση του Beretta UGB25 όταν μερικοί από εμάς τους δημοσιογράφους ακούγαμε έναν τεχνικό να μας αναλύει τα συστήματα παθητικής ασφάλειας του μοντέλου. Ξαφνικά εμφανίζεται ένας από το μάρκετινγκ τημ και λέει στα ιταλικά στον τεχνικό “αυτά είναι λεπτομέριες που δεν ενδιαφέρουν τον κόσμο”. Για αυτόν το εξωτερικό φινίρισμα και το μειωμένο λάκτισμα ήταν τα δύο σημεία που ήθελε να τονιστούν.\nΕχεις λοιπόν απόλυτο δίκιο στις παρατηρήσεις σου. Οτι είναι της μόδας ανά πάσα στιγμή θα το δούμε εν τέλει και στα όπλα, είτε αυτό είναι κάποιο ηλεκτρονικό γκατζετάκι που μετρά βολές, ή κάποιο επίχρισμα που δίνει την όψη των ανθρακονημάτων, είτε σκανδάλη από ατόφιο ανθρακόνημα. Οι λεκτικές ακροβασίες για την εκλογίκευση της επιλογής κάποτε καταντούν ανέκδοτο.\nΤο λαστιχένιο μέρος στο μοχλό ανοίγματος αποκλείεται να αντέξει όσο το ατσάλι. Αρα αργά ή γρήγορα θα αναγκαστεί ο αγοραστής να το αλλάξει. Ελπίζουμε ότι όταν φτάσει η ώρα αυτή θα υπάρχει ως ανταλλακτικό.\nΤο 725 είναι χαμηλό, δεν θυμάμαι ακριβώς την διάσταση, το είχαμε μετρήσει και είχε γραφτεί σε παλαιότερο άρθρο στο Εθνος Κυνήγι. Παίζει κάπου γύρω στα 63 χιλιοστά, δηλαδή όσο και ένα ρηχό προφίλ.\nΚαλησπέρα έχω ένα beretta πλάγιο του πατέρα μου που δεν είναι εν ζωη με άδεια κυνηγετικη γράφει πάνω πως εινια το μοντέλο brescia εγώ νομίζω πως είναι το 409 ύστερα από διδυκτιακη έρευνα αλλά πάλι δεν είμαι σίγουρος όμως που μπορώ να πάρω μια εκτίμηση και αν ει ία δυνατόν να πωληθη με νόμιμες διαδικασίες\nΑπευθυνθείτε στον κύριο Χατζιώτη στο τηλέφωνο 210-6138049 για μια εκτίμηση τόσο του μοντέλου όσο και της εμπορικής αξίας του Beretta σας.\nΤα παλιά πλαγιόκαννα Beretta έχουν ιδιαίτερο ενδιαφέρον για συλλέκτες καθώς και ενθουσιώδεις λάτρεις και αξίζει μια προσεκτική εκτίμηση.


Χάβος: Δεν γίνεται με ένα κακό ημίχρονο ο κόσμος να γκρινιάζει - BORO από την ΑΝΝΑ ΔΡΟΥΖΑ - boro.gr\nΑρχική / More / Αθλητικά / Χάβος: Δεν γίνεται με ένα κακό ημίχρονο ο κόσμος να γκρινιάζει\nΤο πρώτο ημίχρονο και τους τρεις βαθμούς κρατάει ο Μάκης Χάβος από το σημερινό παιχνίδι όπως τόνισε στην συνέντευξη Τύπου μετά τη νίκη του Παναιτωλικού επί του Απόλλωνα. Επίσης έδειξε στενοχωρημένος από κάποιες αποδοκιμασίες που ακούστηκαν και όπως τόνισε δεν γίνεται με ένα κακό ημίχρονο ο κόσμος να γκρινιάζει.Αναλυτικά τα όσα είπε ο Χάβος στη συνέντευξη Τύπου:\n«Από το σημερινό παιχνίδι κρατάω την καλή μας εμφάνιση στο πρώτο ημίχρονο και τους τρεις βαθμούς. Στο δεύτερο θεωρώ ότι το γρήγορο γκολ που φάγαμε έφερε νευρικότητα στην ομάδα και άγχος αλλα ο αντίπαλος προσπαθούσε να ισοφαρίσει με ανορθόδοξο τρόπο. Τα παιδια προσπάθησαν.\nΣίγουρα δεν είμαστε ευχαριστημένοι από την εικόνα του δευτέρου ημιχρόνου αλλά πρέπει να καταλάβουμε και εμείς, ότι οι ποδοσφαιριστές δεν είναι μηχανές.\nΑπό εκεί και πέρα πολλές φορές έχω δώσει τα εύσημα στον κόσμο του Παναιτωλικού αλλά σήμερα δεν μπορώ να το κρύψω ότι είμαι στεναχωρημένος. Θα λέω πάντα την αλήθεια όσο είμαι εδώ και η αλήθεια είναι ότι η ίδια η ομάδα έχει δημιουργήσει υψηλές προσδοκίες στο φίλαθλο κόσμο του Παναιτωλικού και αυτό έχει σαν αποτέλεσμα ένα άσχημο ημίχρονο να επέρχεται γκρίνια και στεναχώρια στο γήπεδο. Αυτά τα πράγματα δε συμβαδίζουν με τον Παναιτωλικό. Ο καλός και υγιώς σκεπτόμενος φίλαθλος πρέπει να καταλάβει ότι μία ομάδα δε γίνεται γρήγορα Μπαρτσελόνα. Θα έχει και άσχημα τριαντάλεπτα και σαρανταπεντάλεπτα και πολλές φορές το σημαντικό στο ποδόσφαιρο είναι οι τρεις βαθμοί.\nΚαι στον ΠΑΟΚ παίξαμε πάρα πολύ καλά, δε δικαιούμασταν να χάσουμε. Και στον Ολυμπιακό η ομάδα ήταν καλή. Και στα Γιάννενα χάσαμε στο ενενήντα τέσσερα και δεν είπαμε τίποτα. Και με τον Άρη ήμασταν πάρα πολύ καλοί και μπορούσαμε να κερδίσουμε και το είδατε. Κάναμε ένα άσχημο σαρανταπεντάλεπτο σήμερα.\nΘέλω ο κόσμος του Παναιτωλικού να στέκεται κοντά στην ομάδα. Είμαι χαρούμενος που έχουν απαιτήσεις γιατί αυτό μας κάνει να γινόμαστε κάθε μέρα και καλύτεροι αλλά μου άρεσε μόνο στο τέλος που όλοι μαζί στο γήπεδο φώναζαν Παναιτωλικός γιατί καταλάβανε ότι το σημαντικό ειδικά σήμερα ήταν οι τρεις βαθμοί.\nΣυγχαρητήρια στα παιδιά για την προσπάθεια που κάνανε. Η ομάδα έχει συγκεντρώσει τριάντα τέσσερις βαθμούς. Έχει άλλα εννιά παιχνίδια και νομίζω ότι βήμα βήμα όπως ονειρεύομαι να χτίσουμε τον Παναιτωλικό του μέλλοντος".